Penceramah tanpa tauliah: AJK masjid, surau boleh dipecat – Sultan Ibrahim

ISKANDAR PUTERI: Ahli jawatankuasa (AJK) masjid dan surau di Johor boleh dikenakan tindakan dan dipecat, sekiranya membenarkan penceramah tanpa tauliah memberi ceramah di negeri itu.

Sultan Johor Sultan Ibrahim Almarhum Sultan Iskandar bertitah penceramah agama yang hendak menyampaikan ceramah di negeri itu, mestilah memiliki tauliah daripada Majlis Agama Islam Negeri Johor (MAINJ).

Baginda bertitah semua AJK masjid dan surau yang hendak menganjurkan ceramah agama, wajib mendapatkan kebenaran daripada MAINJ melalui Pejabat Kadi Daerah.

Sultan Ibrahim bertitah penceramah juga perlu menyatakan secara terperinci tajuk ceramah serta perkara yang ingin disampaikan, ketika memberi ceramah agama.

“Sekiranya ada mana-mana masjid dan surau yang gagal patuhi peraturan ini, maka semua AJK masjid dan surau itu akan diambil tindakan dan dipecat.

“Tindakan ini bukanlah untuk menghalang program penyebaran ilmu Islam, tetapi untuk kawal penyebaran fahaman yang menyeleweng dan terpesong daripada hukum syarak yang berlandaskan Ahli Sunnah Wal Jamaah di negeri ini,” titah Sultan Ibrahim.

Baginda bertitah demikian ketika merasmikan pembukaan Mesyuarat Pertama Bagi Penggal Persidangan Kedua Dewan Undangan Negeri (DUN) Johor ke-15 di Bangunan Sultan Ismail, di sini, hari ini.

Titah Sultan Ibrahim tindakan tersebut perlu, untuk mengawal golongan pelampau agama yang boleh mencetuskan kekeliruan kepada umat Islam dan golongan muda, yang kurang berilmu.

“Sehubungan itu, kerajaan harus meningkat mutu pendidikan di sekolah dan pusat pengajian tinggi, bagi melahirkan generasi masa depan yang tinggi ilmu pengetahuan,” titah baginda. – BERNAMA


PDRM laksana kadar khas bayaran saman RM50 setiap satu

Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, kadar khas itu julung kali dilaksanakan oleh pihak PDRM bagi memberi peluang ke atas saman yang tidak boleh dikompaun untuk diselesaikan.

Beliau berkata, potongan hampir 85 hingga 86 peratus tersebut untuk menzahirkan hasrat kerajaan menyumbang dari segi memberi kemudahan kepada rakyat dengan mengurangkan bebanan dihadapi masyarakat.

“Kita buka semua saman yang sebelum ini kita sekat contoh saman-saman yang tidak boleh dikompaun dan perlu ke mahkamah.

“Kita buka kerana keluhan masyarakat yang jika (saman) disekat tidak boleh dibuat pembaharuan lesen, pembaharuan cukai jalan jadi kita buka supaya masyarakat semua boleh merasai dan dapat kemudahannya,” katanya kepada pemberita ketika mengadakan lawatan di laluan alternatif Gua Musang di sini semalam.

Mat Kasim berkata, walau bagaimanapun tawaran terbabit tidak sah untuk kes saman yang masih melalui proses perbicaraan di mahkamah.

“Cuma kita sekat hanya kes-kes melibatkan pihak ketiga, contohnya kes dalam perbicaraan yang itu kami tak boleh kerana masih tergantung dengan perbicaraan dan sebagainya,” katanya.

Pada masa sama, beliau menyeru masyarakat supaya mengambil peluang yang ditawarkan kerajaan malah tempoh pembayaran juga diberi sehingga selepas perayaan Aidilfitri.

“Saya mahu tekankan saman yang tidak boleh dikompaun itu perlu diambil kesempatan ini (kerana) sebelum ini tidak pernah (dilaksanakan) dalam sejarah PDRM kerana kami terikat pada peraturan tetapi kerajaan tengok apa yang boleh dibantu, maka kita bantulah sebaik mungkin.

“Janganlah tergesa-gesa untuk membuat pembayaran, sambutlah Aidilfitri dahulu kita bagi sebulan ada masa lagi,” katanya,” katanya. – BERNAMA


Bom ikan: Seorang maut, rakan cedera parah terkena bahan letupan buatan sendiri

IPOH: Seorang lelaki maut manakala seorang lagi cedera parah, akibat terkena bahan letupan buatan sendiri di Pusat Rekreasi Lata Kekabu, dekat Lenggong petang Isnin.

Ketua Polis Perak, Datuk Mohd Yusri Hassan Basri berkata, mangsa yang meninggal dunia dikenali sebagai Amirudin Khairudin, 44, dan telah dihantar ke Hospital Gerik untuk bedah siasat, manakala mangsa yang cedera parah dikenali sebagai Azlan Ali, 40,  dan telah dihantar ke Unit Kecemasan Hospital Taiping untuk menerima rawatan.

“Hari ini, kira-kira 3.12 petang Polis Gerik telah menerima laporan berkaitan kejadian tersebut dan bergegas ke sana untuk menjalankan siasatan. Setibanya di lokasi itu mendapati, seorang lelaki telah mati di tempat kejadian dan seorang lagi cedera parah.

“Kes kini disiasat di bawah Seksyen 8 Akta Bahan Letupan 1957,” katanya dalam satu kenyataan.

Beliau berkata masyarakat dinasihatkan agar tidak menjalankan sebarang aktiviti menyalahi undang-undang seperti menggunakan bahan letupan bagi tujuan penangkapan ikan dan tidak menyalahgunakan kawasan rekreasi sebagai lokasi aktiviti menangkap ikan.

Difahamkan kedua-dua lelaki itu sedang menangkap ikan ketika kejadian berlaku. – BERNAMA


Buat kajian bila masa terbaik adakan pilihan raya – Shahidan

LABUAN: Suatu kajian perlu dilakukan bagi mengenal pasti masa yang sesuai untuk mengadakan pilihan raya umum ke-15 (PRU15), kata Ketua Umno Bahagian Arau Datuk Seri Shahidan Kassim.

Beliau berkata kejadian banjir yang dijangka berlaku hujung tahun ini mungkin memberi impak kepada kehadiran pengundi jika PRU dijalankan.

“Terdapat keperluan untuk satu kajian mendalam sama ada patut diadakan pilihan raya tahun ini atau tahun depan.

“Jika Parlimen dibubarkan dan banjir melanda beberapa negeri, pastinya kita memerlukan caretaker atau kerajaan sementara untuk menangani isu berkaitan banjir, justeru terdapat kebaikan dan keburukan dalam mengadakan pilihan raya tahun ini dan tahun depan,” katanya.

Beliau berkata demikian pada sidang media selepas menyampaikan watikah pelantikan kepada Ketua Pegawai Eksekutif (CEO) Perbadanan Labuan (LC) yang baharu di Menara Perbadanan Labuan di sini hari ini.

Selain itu, Shahidan berkata enam daripada tujuh kerusi di Wilayah Persekutuan yang dimenangi UMNO masih boleh dipertahankan parti itu pada pilihan raya tersebut.

Beliau menegaskan anggota UMNO pada semua peringkat mestilah memberi maklum balas terhadap elemen negatif dalam pelbagai platform media sosial yang boleh menjejaskan kekuatan parti itu.

“… satu pasukan khas, yang diberi tugas untuk menjawab dan memberi maklum balas kepada fitnah yang dilemparkan terhadap UMNO, telah menjalankan peranan mereka,” katanya. – BERNAMA


Premis kotor, niaga tanpa lesen jadi punca kena kompaun – MPS

SHAH ALAM: Empat restoran yang beroperasi di Kampung Bendahara dan Jalan Sungai Tua, dikesan melanggar pelbagai kesalahan undang-undang.

Susulan itu, Majlis Perbandaran Selayang (MPS) mengenakan kompaun RM500 terhadap kesemua pemilik restoran.

Menerusi hantaran di Facebook rasmi MPS, pihak berkuasa tempatan (PBT) itu turut menegaskan aspek kebersihan dan pematuhan oleh pemilik-pemilik restoran di Selayang telah dilakukan pada 20 Jun lalu.

Perkara itu dilaksanakan menerusi operasi ‘Pemeriksaan Pematuhan Premis Makanan dan Tandas Awam’ bagi memastikan aspek kebersihan dan pematuhan diikuti pengusaha-pengusaha restoran di sekitar kawasan terbabit.

“Pemilik restoran yang dikenakan kompaun kerana kesalahan seperti tidak memakai topi apron, tiada suntikan tifoid, tiada lesen perniagaan dan kesalahan pelepasan effluen,” maklumnya.

Malah, MPS turut memaklumkan bahawa pemotongan cagaran kebersihan telah dikenakan kepada dua buah restoran mengikut Undang-Undang Kecil Pengendali Makanan MPS 2007 dan Undang-Undang Kecil Establishment Makanan MPS 2007.

“Teguran dan pendidikan kesihatan juga turut diberikan kepada semua pengusaha restoran bagi memastikan tiada kesalahan yang sama berulang di masa akan datang,” demikian kata agensi tersebut.

Author

Tun Puteh Wanti

View all posts

View all posts


Armada gesa Azam Baki, Idrus Harun letak jawatan

ARMADA Bersatu (Armada) menggesa Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki dan Peguam Negara, Tan Sri Idrus Harun untuk meletakkan jawatan serta-merta.

Ketua Armada, Wan Ahmad Fayhsal Wan Ahmad Kamal berkata, desakan itu dibuat susulan keputusan mahkamah yang melepaskan dan membebaskan Tan Sri Muhyiddin Yassin daripada empat pertuduhan rasuah.

Apatah lagi, beliau berkata, mahkamah mendapati pertuduhan terhadap Muhyiddin sebagai tidak berasas dan tidak dapat dipertahankan.

Justeru, beliau menyifatkan pertuduhan tersebut sebagai amat cacat dan bermotifkan politik untuk mencemarkan nama baik Muhyiddin dan Parti Pribumi Bersatu Malaysia (Bersatu) sejak awal lagi.

“Pertuduhan ini jelas direka-reka bagi tujuan politik, khususnya untuk melemahkan Bersatu dan mempengaruhi sokongan rakyat sebelum Piliharaya Umum di enam negeri diadakan, ” katanya dalam satu kenyataan pada Selasa.

Terdahulu, Mahkamah Tinggi Kuala Lumpur melepas dan membebaskan Muhyiddin, selepas membenarkan permohonan Pengerusi Perikatan Nasional (PN) itu untuk membatalkan pertuduhan berkenaan.

Media sebelum ini melaporkan Muhyiddin memfailkan notis usul pada 18 April lalu untuk membatalkan pertuduhan yang dihadapinya, dengan menamakan pendakwa raya sebagai responden.

Melalui afidavit sokongan difailkan bersama notis usul itu, Muhyiddin mendakwa empat pertuduhan berkenaan adalah cacat dan tidak sah di sisi undang-undang kerana bercanggah dengan Seksyen 152 Kanun Acara Jenayah.

Beliau mendakwa, ia berikutan tiada mana-mana satu pun daripada pertuduhan itu mendedahkan kesalahan mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009.

Author

Fazleen Safina Abd Jamil

View all posts

View all posts


30 kru filem terperangkap di belakang Gua Tempurung berjaya diselamatkan

IPOH: Seramai 30 kru penggambaran filem antarabangsa yang terperangkap di belakang Gua Tempurung di Gopeng, dekat sini, selepas laluan keluar gua itu dinaiki air berikutan hujan lebat petang tadi, selamat dan berjaya di bawa keluar.

Ketua Polis Perak, Datuk Mohd Yusri Hassan Basri berkata, jumlah kru yang terlibat dalam aktiviti penggambaran di kawasan itu adalah seramai 80 orang dan yang terperangkap adalah seramai 30 orang terdiri daripada warga tempatan dan warga Singapura.

Katanya, kesemua mangsa terperangkap berjaya diselamatkan oleh pasukan mencari dan menyelamat (SAR) terdiri daripada anggota polis dan bomba.

“Semua mangsa tidak mengalami sebarang kecederaan,”  katanya dalam kenyataan, malam ini.

Mohd Yusri berkata Ibu Pejabat Polis Daerah Kampar menerima maklumat pada jam 4.10 petang mengenai orang awam terperangkap di bahagian belakang Gua Tempurung kerana paras air naik.

“Sepasukan anggota dari Balai Polis Gopeng dan Kota Bharu telah pergi ke tempat kejadian. Hasil siasatan awal mendapati kejadian berlaku ketika hujan lebat yang berterusan sejak jam 4 petang. Kesemua mangsa terperangkap kerana air naik secara mendadak ke kawasan alur air di dalam gua.

“Kedalaman air lebih kurang 1.5 meter. Kesemua mangsa yang terlibat adalah kru penggambaran filem berjudul ‘Bursting Point’  dari sebuah syarikat antarabangsa dari Singapura yang sedang menjalankan kerja-kerja perfileman,” katanya. – BERNAMA


Pan Gon mohon maaf atas kekalahan kepada Vietnam

Jurulatih berusia 53 tahun dari Korea Selatan itu tampil membuat permohonan maaf kepada rakyat Malaysia kerana gagal meraih kemenangan dan menyifatkan Vietnam menampilkan aksi yang lebih baik.

“Namun bagi skuad Harimau Malaya, pemain telah cuba yang terbaik… malah mereka mengikut arahan barisan kejurulatihan dan pada babak pertama, mengawal keadaan sehingga kesilapan semasa tendangan sudut.

“Ada peluang untuk menang malam ini tetapi saya tidak tahu apa yang berlaku, saya perlu kembali dan lihat. Saya tidak ada aduan mengenai pemain dan mungkin jika saya buat silap, kami akan semak untuk membetulkan sesuatu sebelum pertembungan dengan Singapura,” katanya semasa sidang media selepas perlawanan tersebut.

Mengulas lanjut mengenai pertemuan dengan  Singapura di Stadium Nasional Bukit Jalil pada 3 Januari, jurulatih itu berkata: “Kami tidak mempunyai masa untuk berlengah lagi, kami akan cepat pulih dan merancang dengan baik untuk perlawanan dengan Singapura,” katanya.

Sementara itu, ketua jurulatih Vietnam, Park Hang Seo, berpendapat  Malaysia tidak mempunyai sebab untuk mengadu tentang keputusan itu terutama penalti kontroversi yang diberikan dan tindakan buang padang pemain pertahanan Muhammad Azam Azmi Murad kerana kekasaran yang jelas di luar kawasan permainan ke atas Doan Van Hau.

Jurulatih dari Korea Selatan itu menegaskan bahawa bola sepak adalah sukan yang mempunyai peraturan dan mana-mana pemain yang melakukan kesalahan akan dihukum.

“Bola sepak adalah sukan di mana kami perlu melakukan apa yang kami mampu untuk menang, tetapi bola sepak juga mempunyai peraturan. Jadi, jika anda melanggar peraturan, anda akan dihukum,” katanya. – BERNAMA


Simpan video lucah bekas kekasih, Haqiem Stopa mengaku tidak bersalah

SELAYANG: Ikon permotoran, Haqiem Stopa mengaku tidak bersalah di Mahkamah Majistret hari ini atas pertuduhan menyimpan gambar dan video lucah bekas kekasihnya dalam dua telefon bimbit, minggu lalu.

Tertuduh atau nama sebenarnya Muhammad Sadzri Hakim Jaafar, 22, didakwa menyimpan gambar dan video lucah gadis berusia 21 tahun itu dalam galeri telefon bimbit jenama Iphone 13 Pro Max dan Iphone 7 Plus miliknya.

Haqiem Stopa didakwa melakukan perbuatan terbabit kira-kira pukul 4.30 petang pada 9 Disember lalu di sebuah rumah di Rawang, lapor Utusan pada Rabu.

Pertuduhan terhadap tertuduh dibuat mengikut Seksyen 292(a) Kanun Keseksaan yang memperuntukkan hukuman penjara maksimum tiga tahun dan denda atau kedua-duanya sekali jika sabit kesalahan.

Majistret, Nur Hafizah Rajuni membenarkan pemuda yang dilabel sebagai ikon permotoran itu dibebaskan dengan jaminan RM3,000 dengan seorang penjamin dan menetapkan sebutan pada 23 Februari depan.

Terdahulu, Timbalan Pendakwa Raya, Anis Farhah Ahmad Hilmi menawarkan jaminan RM4,000 dengan seorang penjamin.

Bagaimanapun, peguam, Mohd Faiz Fahmy Abdul Razak yang mewakili Muhammad Sadzri memohon jaminan dikurangkan atas alasan dia bekerja sebagai pencipta kandungan dan perlu menanggung ibu bapa yang uzur.

Peguam dari Yayasan Bantuan Guaman Kebangsaan (YBGK) itu berkata, tertuduh akan dijamin oleh kakaknya.

Sebelum ini, media melaporkan polis menahan seorang pemuda yang juga ikon permotoran kerana disyaki mengugut menyebarkan gambar lucah bekas kekasihnya.

Perkara itu disahkan Timbalan Ketua Polis Daerah Gombak, Superintenden Noor Ariffin Mohamad Nasir yang turut memaklumkan bahawa suspek direman empat hari hingga semalam bagi membantu siasatan.

Author

Diyana Rahip

View all posts

View all posts


130 Ketua Bahagian UMNO sokong Ahmad Zahid terus terajui parti

KUALA LUMPUR: Kira-Kira 130 Ketua Bahagian UMNO atau wakil mereka hari ini menyatakan sokongan kepada Presidennya, Datuk Seri Dr Ahmad Zahid Hamidi untuk terus menerajui kepimpinan parti itu.

Ketua UMNO Bahagian Wangsa Maju, Datuk Seri Mohd Shafie Abdullah berkata, sokongan itu juga adalah bagi memastikan Ahmad Zahid meneruskan perjuangan beliau dalam memastikan parti terus relevan pada masa akan datang.

Beliau berkata demikian kepada pemberita selepas mesyuarat Ketua-Ketua Bahagian UMNO bersama Presiden Parti di sini hari ini.

Pada masa sama, Mohd Shafie turut menyeru mana-mana Ketua Bahagian UMNO yang meragui kepimpinan Presiden agar ‘kembali’ untuk memastikan parti itu terus bersatu padu. – BERNAMA


Program permukiman jemaah menteri tetapkan KPI diadakan minggu depan – PM

JAKARTA: Satu program permukiman akan diadakan minggu depan khusus untuk Jemaah Menteri bagi menetapkan indeks prestasi utama (KPI) setiap kementerian, kata Perdana Menteri, Datuk Seri Anwar Ibrahim.

Beliau berkata, program itu bertujuan mendapatkan input daripada menteri setelah lebih sebulan memikul tanggungjawab dan mengemukakan perkara yang dapat dilakukan atau diperbaiki.

“Selepas itu, kita buat pengumuman tentang KPI dan harapan daripada setiap menteri dan kementerian,” katanya dalam sesi soal jawab pada majlis makan malam bersama diaspora Malaysia di Kedutaan Besar Malaysia di Kuningan di sini.

Turut hadir isteri Perdana Menteri, Datuk Seri Dr Wan Azizah Wan Ismail, Menteri Luar, Datuk Seri Zambry Abdul Kadir, Menteri Perdagangan Antarabangsa dan Industri, Tengku Datuk Seri Zafrul Abdul Aziz serta Menteri Besar Selangor, Datuk Seri Amirudin Shari.

Terdahulu, Anwar dalam ucapannya berkata, kerajaan sedang berusaha memacu semula pertumbuhan ekonomi yang lebih segar serta meyakinkan dan fokus utama pentadbirannya adalah pengukuhan ekonomi yang mampan dengan menarik pelaburan selain menjamin keadilan sosial.

“Malaysia mesti bebas daripada kegelojohan kelompok elit kecil yang menggunakan kuasa untuk memperkayakan diri dan puak mereka. Saya tidak akan bertolak ansur sama sekali walaupun ini menggugat kedudukan saya,” katanya. – BERNAMA


Johor laksana kempen semakan arah kiblat

BATU PAHAT: Johor akan melaksanakan kempen semakan arah kiblat bagi memastikan tiada kekeliruan dalam menentukan perkara itu turut berlaku di negeri ini.

Pengerusi Jawatankuasa Hal Ehwal Agama Islam Johor, Mohd Fared Mohd Khalid berkata, kempen menyemak arah kiblat itu akan bermula minggu depan dengan fasa pertama melibatkan premis kerajaan dan sekolah di semua 10 daerah di Johor.

Beliau berkata, kempen berkenaan yang akan digerakkan oleh satu jawatankuasa khas dianggotai pelbagai agensi termasuk Jabatan Agama Islam, akan memastikan arah kiblat di semua premis itu adalah tepat.

“Kita mengambil nasihat daripada Datuk Dr Nooh Gadut bahawa sekalipun negeri itu (yang berlaku salah arah kiblat) bukan negeri Johor, tapi selaku Exco Hal Ehwal Agama Islam Johor, saya bersama agensi berkaitan akan menggerakkan kempen semakan arah kiblat bersama.

“… saya percaya hal ini boleh dilakukan dengan kerjasama pejabat agama daerah, masjid dan surau dan mereka ini diberi latihan supaya mereka juga dapat membantu penduduk kampung, taman supaya menyemak semula arah kiblat masing-masing,” kata beliau kepada pemberita ketika ditemui di Kampung Parit Puasa, di sini hari ini.

Mohd Fared yang juga Ahli Dewan Undangan Negeri (ADUN) Semerah itu berkata, setakat ini, pihaknya tidak menerima apa-apa laporan berhubung salah arah kiblat dan meminta orang ramai yang keliru supaya menghubungi jabatan agama berhubung isu itu.

Beliau berkata demikian ketika ditanya mengenai kenyataan Nooh yang juga Pengerusi Jawatankuasa Muzakarah, Majlis Kebangsaan Bagi Hal Ehwal Agama Islam (MKI) yang akan memanggil Jabatan Kemajuan Islam Malaysia (Jakim) dan semua Majlis Agama Negeri berhubung isu arah kiblat tersasar yang dibangkitkan baru-baru ini.

Ia susulan pemeriksaan Persatuan Ahli Falak Negeri Selangor yang mendapati hanya 5,000 kediaman atau premis yang diperiksa ada penanda arah kiblat ditandai tuan rumah dengan kira-kira 2,000 daripadanya terpesong. – BERNAMA


Empat mat rempit ditahan merusuh, pukul anggota polis bertugas Op Selamat

JOHOR BAHRU: Polis menahan empat individu kerana dipercayai merusuh dan memukul seorang anggota polis yang sedang menjalankan tugas Op Selamat di Kilometer 7, Jalan Kulai-Kota Tinggi, pada 23 April lepas.

Ketua Polis Daerah Kulai, Supt Tok Beng Yeow berkata, kesemua suspek warga tempatan berusia 23 hingga 39 tahun itu dipercayai terlibat dalam perlumbaan haram, ditahan di sekitar bandar raya ini dan Kulai semalam.

Beliau berkata, tangkapan dibuat susulan laporan polis yang dibuat anggota terbabit pada hari kejadian pada pukul 3.04 petang.

“Anggota polis berkenaan membuat laporan polis mengatakan dirinya telah dipukul oleh sekumpulan penunggang motosikal ketika menjalankan tugas Op Selamat.

“Hasil siasatan awal keempat-empat individu itu mengaku terlibat dalam kejadian merusuh tersebut dan perlumbaan haram,” katanya dalam kenyataan, hari ini.

Beliau berkata, hasil siasatan mendapati tiga daripada empat suspek berkenaan mempunyai rekod lampau berkaitan jenayah dan penyalahgunaan dadah.

Kesemua individu itu direman selama empat hari bermula semalam (25 April) dan kes disiasat mengikut Seksyen 186 Kanun Keseksaan dan Seksyen 147 Kanun Keseksaan. – BERNAMA


Aplikasi kumpul data, kesan kawasan panas gangguan seksual

Walaupun trauma dengan kejadian itu, Ros mengakui takut dan malu untuk bercerita dan mengadu kepada sesiapa hal berkenaan selain berasa tidak selamat untuk berjalan ke tempat sama yang menjadi rutinnya selama ini.

Perkara ini merupakan antara contoh gangguan seksual yang dialami ribuan mangsa, namun mungkin dipandang enteng menyebabkan kejadian itu berulang kepada mangsa baharu.

Rentetan itu, pertubuhan bukan kerajaan (NGO), Sisterhood Alliance memperkenalkan aplikasi Safecity yang dibangunkan di India bertujuan menjadi platform mangsa kejadian seumpama ini untuk “bersuara” tanpa gusar.

Presiden NGO itu Radziah Razi berkata, menerusi aplikasi berkenaan, masyarakat dapat berkongsi pengalaman sama ada menjadi sasaran atau menyaksikan kejadian berkaitan gangguan atau serangan seksual serta menanda (pin point) lokasi kejadian.

Radziah berkata, data itu akan digunakan sebagai kajian untuk mengenal pasti trend gangguan seksual yang dialami mangsa dalam usaha menjadikan kawasan berkenaan lebih selamat pada masa depan.

“Dengan pin point lokasi kejadian, kami dapat mengenal pasti hotspot (lokasi panas) dan mengumpul data berkenaan kejadian dan seterusnya berhubung dengan pihak berkaitan untuk mencari penyelesaian.

“Misalnya jika kita buat aduan di lokasi sama, dan antara punca ialah jalan yang gelap, jadi kita akan behubung dengan PBT (pihak berkuasa tempatan) untuk menambah lampu jalan,” katanya.

Menyedari sikap ramai mangsa yang enggan membuat laporan kepada pihak berkuasa dek pelbagai faktor termasuk kerenah birokrasi, Radziah berkata aplikasi ini menjadi tempat untuk berkongsi cerita yang sekali gus mengumpul dan menyalur maklumat.

“Terdapat pelbagai jenis gangguan seksual, jika seseorang merenung mangsa dari atas ke bawah dan membuat seseorang individu tidak selesa juga sudah dikira sebagai gangguan seksual.

“Bagi kes seperti itu biasanya orang tak mahu sampai buat laporan, tetapi ia tetap memberi kesan kepada emosi mangsa,” katanya sambil menambah bahawa aplikasi itu boleh dimuat turun secara percuma.

Katanya, platform itu juga diharap dapat menjadi tempat perkongsian supaya mangsa tidak rasa keseorangan untuk mengatasi trauma selain mencegah kejadian gangguan seksual dengan mengingatkan masyarakat tanpa mengira jantina untuk sentiasa berwaspada.

Radziah berkata, pihaknya juga telah melaksanakan projek kesedaran gangguan seksual antaranya dengan memperkenalkan kegunaan aplikasi itu di Projek Perumahan Rakyat (PPR) Kota Damansara bermula 29 Nov 2021 hingga 14 Mei 2022 bertujuan mengumpulkan sekurang-kurangnya 50 kisah gangguan seksual oleh peserta, meningkatkan kepimpinan dan mengurangkan data gangguan seksual.

Beliau berkata, NGO berkenaan menyasarkan untuk mengumpul 500 kisah tentang situasi itu dalam usaha mendapatkan data bagi membantu masyarakat menangani masalah sosial itu menerusi pelbagai program libat urus.

“Sejak diperkenalkan di Malaysia pada 2018, kami hanya dapat mengumpul 150 cerita, jadi kami harap  lebih ramai yang akan menyedari kewujudan dan kegunaan aplikasi ini,” katanya.  – BERNAMA


UPM, UTM jalin kerjasama pembangunan Tenaga Haba Laut Hibrid

OLEH: FATTAH RAZZAQ

KUALA LUMPUR: Universiti Putra Malaysia (UPM) dan Universiti Teknologi Malaysia (UTM) menjalinkan kerjasama penyelidikan untuk menyokong pembangunan rig pertama Tenaga Haba Laut Hibrid (H-Otec) di dunia yang akan ditempatkan di Institut Antarabangsa Akuakultur dan Sains Akuatik (I-AQUAS) UPM.

Kerjasama antara dua institusi pengajian tinggi awam itu bagi mempercepatkan matlamat ke arah Carbon Net-Zero, masyarakat rendah karbon dan mencapai Matlamat Pembangunan Mampan (SDGs) di Asia Tenggara dan khususnya di Malaysia.

Ia hasil sokongan dan pembiayaan oleh pihak Japanese International Collaboration Agency (JICA), Japan Science & Technology (JST) dan dana padanan oleh Kementerian Pengajian Tinggi (KPT).

Timbalan Naib Canselor (Penyelidikan dan Inovasi) UPM, Prof. Dr. Nazamid Saari berkata, program lima Tahun Program Science And Technology Research Partnership For Sustainable Development (SATREPS) Tenaga Haba Laut (OTEC) merupakan program penyelidikan bersama antara kerajaan Jepun dan Malaysia.

Jelas beliau, ia merangkumi Penyelidikan dan Pembangunan sistem H-OTEC serta pelbagai penggunaan Air Dasar Laut (ADL) dalam ekosistem Malaysia yang dikenali sebagai Model Malaysia.

“Matlamat utama program SATREPS OTEC ini adalah untuk menjalankan penyelidikan dan pembangunan (R&D) teknologi sistem OTEC Hibrid atau H-OTEC, yang menggabungkan penjanaan tenaga elektrik dan teknologi penyahgaraman air laut untuk menjadi air minuman.

“Elemen teknologi sistem H-OTEC ini telah direka bentuk oleh rakan kolaborasi Jepun yang terdiri dari Saga University dengan kerjasama syarikat Xenesys,” katanya dalam satu kenyataan di sini.

Nazamid menambah, hasil Memorandum Perjanjian (MoA) itu akan menghasilkan kewujudan Makmal penyelidikan sistem H-OTEC yang dikenali sebagai UPM-UTM OTEC Centre pertama di dunia dan rig demonstrasi OTEC ketiga di dunia.

“Kewujudan UPM-UTM OTEC Centre yang mempunyai kemudahan penyelidikan sistem OTEC bertaraf dunia akan menarik para penyelidik, pelajar dan institusi pembiayaan berkaliber tinggi dan bertujuan untuk melahirkan pelajar dan penyelidik yang
terbaik dalam penjanaan tenaga hijau marin,” katanya.

Author

Media Variasi

View all posts

View all posts


Kenyataan Larry Sng seperti ‘sabotaj’ PBM- Nor Hizwan

KUALA LUMPUR: Setiausaha Agung Parti Bangsa Malaysia (PBM), Nor Hizwan Ahmad menyelar kenyataan mantan Presiden Parti Bangsa Malaysia, Datuk Larry Sng yang dianggap sebagai ‘sabotaj’ parti itu.

Beliau mempertikaikan tindakan Larry menggunakan platform media sosial iaitu Facebook beberapa hari lepas untuk mengeluarkan kenyataan yang boleh mengelirukan ahli dan rakan parti.

“Sng telah mengeluarkan kenyataan kedudukan saya digantung kerana mengadakan mesyuarat kali keenam tanpa memaklumkannya.

“Sng mungkin terlupa jadi saya nak ingatkan sebab saya seorang yang ada tatacara, orang akan tanya tiada Whatsapp Group ke?

“Ye ada, saya ada menghantar Whatsapp kepadanya, kepada Whatsapp Group di mana bukti Whatsapp ini boleh digunakan ddia jawab tidak dapat datang mesyuarat kerana berada di Sarawak pada hari berkenaan.

“Ini jawapan Sng menerusi Whatsapp, ‘please carry on’, IBM is President, IBM ini nama jolokan kepada Datuk Zuraida Kamaruddin.

“Antara usulnya adalah mengangkat Zuraida sebagai Presiden secara sebulat suara. Saya tidak nampak sebarang kesilapannya, semua orang ada Wahtsapp.

“Ini bukan parti ‘tupperware’, bukan parti hu ha hu ha, parti ini ada Perlembagaan di mana kita sentiasa rujuk Perlembagaan Parti, semua minit mesyuarat ada direkodkan.

“Macam Timbalan Presiden, Talha kata apabila isu seperti ini yang sepatutnya diselesaikan dalam parti dibawa ke tatapan umum, ia dilihat sebagai satu sabotaj kepada parti, menggangu perjalanan parti.

“Kita ada Whatsapp Group, ada Whatsapp personal, tiada siapa tidak boleh dihubungi, semua orang boleh diakses tiada sepatutnya.

“Ini adalah publisiti murahan dan sabotaj usaha parti.

“Sng juga diberi notis tujuh hari untuk hadir untuk perbincangan, jika dia tiada duit beli tiket beritahu saya boleh taja untuk perbincangan,” katanya pada sidang media di Bilik Gerakan PBM, Bukit Antarabangsa di sini hari ini.

Nor Hizwan turut menunjukkan tangkap layar perbualan antaranya dengan Larry menerusi Whatsapp yang membuktikan Larry telah dimaklumkan mengenai mesyuarat terbabit dan juga kedudukan Zuraida sebagai Presiden.

Terdahulu, Larry mengumumkan penggantungan setiausaha agung parti dan ketua penerangan berkuatkuasa serta-merta dan memaklumkan beliau masih Presiden yang sah.

Dalam kenyataan di Facebook, Larry berkata, Hizwan Ahmad dan Zakaria Abdul Hamid digantung berhubung mesyuarat majlis tertinggi parti pada 7 Oktober lalu, yang melantik Zuraida Kamaruddin sebagai presiden.

Larry juga menegaskan beliau tidak akan meletakkan jawatan sekiranya pilihan raya bakal berlangsung dalam masa terdekat.

Zuraida sebelum ini diumumkan telah dilantik sebagai presiden baharu PBM setelah diputuskan Mesyuarat Majlis Tertinggi PBM.

Dalam pada itu, ketika ditanya sama ada wujud dua kem dalam PBM selepas Larry mengeluarkan kenyataan berkenaan, Hizwan berkata tidak wujud dua kem sebab lantikan Zuraida sebagai Presiden PBM dibuat secara keputusan kolektif dan mengikut Perlembagaan.

“Parti ini sudah lama wujud, dahulu pertubuhan bukan kerajaan (NGO) yang kemudian berkembang menjadi parti. Jadi jika ada yang memiliki kehendak dan tidak dapat dipenuhi, terserah kepada masing-masing.

“Tindakan peribadi oleh mana-mana individu bukan dalam kawalan kami, kita tiada hak menghalang dalam negara demokrasi. Sama ada dia atau parti hendak buat injuksi itu terserah.

“Kalau boleh saya tidak mahu ia diperbesarkan, sebaliknya fokus kepada PRU15 dan pengukuhan parti,” katanya.

Author

Tun Puteh Wanti

View all posts

View all posts


Pemilihan UMNO tetap dilaksana walau ada bahagian digantung – Ahmad

PONTIAN: Pemilihan UMNO yang bermula Rabu ini akan tetap diadakan di 22,000 cawangan dan 191 bahagian meskipun terdapat dua bahagian parti digantung.

Setiausaha Agung UMNO, Datuk Seri Ahmad Maslan berkata, bagi memastikan pemilihan tidak terganggu, parti juga melantik pentadbir bahagian yang akan mengendalikan pemilihan di bahagian digantung itu.

“UMNO Bahagian yang digantung hanya Arau (Perlis) dan Tanah Merah (Kelantan) setakat ini. Pemilihan membabitkan kedua-dua bahagian ini tetap akan dilaksanakan.

Pemilihan kedua-dua bahagian tersebut akan diuruskan oleh pentadbir bahagian yang dilantik, seperti Datuk Rozabil Abdul Rahman dilantik sebagai Pentadbir UMNO Bahagian Arau,” katanya kepada pemberita selepas majlis perasmian Tangki Air Baharu Benut, di sini, hari ini.

Pada 5 Januari epas, Majlis Tertinggi UMNO menggantung UMNO Bahagian Arau berikutan wujudnya pelbagai perbuatan sabotaj terhadap parti ketika Pilihan Raya Umum ke-15 (PRU15).

UMNO Bahagian Tanah Merah pula digantung berkuat kuasa pada 16 Jun 2020 dan kini bahagian itu ditadbir jawatankuasa sementara.

Ahmad yang juga Ahli Parlimen Pontian berkata, pemilihan dan mesyuarat UMNO melibatkan 191 bahagian dan 22,000 cawangan akan diadakan bermula dari 1 Feb hingga 18 Mac ini.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bekas pengerusi MyWatch dibebaskan daripada pertuduhan peras ugut

PUTRAJAYA: Mahkamah Rayuan hari ini membebaskan bekas pengerusi Badan Bertindak Pemerhati Jenayah (MyWatch) Datuk Seri R. Sri Sanjeevan terhadap pertuduhan memeras ugut seorang ahli perniagaan sembilan tahun lepas.

Panel tiga hakim yang terdiri daripada Datuk Ahmad Nasfy Yasin, Datuk Ahmad Zaidi Ibrahim dan Datuk Seri Mariana Yahya membenarkan rayuan terakhirnya bagi mengetepikan sabitan, selepas memutuskan bahawa sabitan itu tidak selamat.

Pada 14 Ogos 2018, Sanjeevan dihukum penjara tiga bulan dan denda RM7,000 oleh Mahkamah Majistret Temerloh selepas didapati bersalah memeras ugut Chan Leong Kwan, 46, dengan meminta wang tunai RM1,500 atau mangsa berdepan risiko tidak boleh meneruskan perniagaan.

Dia didakwa melakukan kesalahan itu di Jalan Dagangan 8, Pusat Dagangan Triang Pahang, Bera pada 9.45 malam 1 Julai 2013 mengikut mengikut Seksyen 384 Kanun Keseksaan.

Pada 27 November 2020, Mahkamah Tinggi Temerloh mengekalkan keputusan Mahkamah Majistret, dan pada 4 Disember tahun yang sama, Mahkamah Tinggi turut membenarkan permohonan Sanjeevan untuk menangguhkan hukuman penjara sehingga rayuannya diputuskan oleh Mahkamah Rayuan.

Dalam keputusan hari ini, Hakim Ahmad Nasfy yang mempengerusikan panel itu berkata, Sanjeevan dinafikan perbicaraan yang adil apabila pihak pendakwaan tidak memanggil atau menawarkan kepada pihak pembelaan tujuh saksi yang hadir di tempat kejadian.

Beliau juga berkata, terdapat juga salah pelaksanaan keadilan apabila pegawai penyiasat tidak merekodkan kenyataan Sanjeevan.

Beliau berkata majistret telah tersalah arah apabila berpendapat bahawa terdapat pengecaman positif perayu (Sanjeevan), dan keputusan magistret meletakkan beban besar pembuktian terhadap Sanjeevan bagi mewujudkan pembelaan alibinya, adalah salah.

Sementara itu mahkamah turut mengetepikan rayuan balas pendakwaan untuk hukuman lebih berat terhadap Sanjeevan.

Peguam Datuk V Sithambaram, S Preakas dan Miguel Sequerah mewakili Sanjeevan, manakala Timlalan pendakwa raya Zaki Asyraf Zubir dan Aida Khairuleen Azli mewakili pihak pendakwaan. – BERNAMA


Henti budaya beri amaran kepada guru yang kritik di media sosial – Fadhlina

KUALA LUMPUR: Menteri Pendidikan, Fadhlina Sidek mahukan supaya budaya memberikan amaran terhadap guru yang mengkritik di media sosial, dihentikan segera.

Menurutnya beliau telah dimaklumkan bahawa guru pendidikan khas Sekolah Menengah Kebangsaan Jalan Reko, Hasmadi Hamdan telah diberikan amaran oleh pegawai, kerana mengkritik di media sosial.

“Guru pendidikan khas adalah barisan hadapan saya dalam membangun konsep madani dalam pendidikan khas. Kebimbangan beliau adalah kebimbangan saya.

“Ruang kritikan konstruktif penting sebagai proses semak dan imbang mengikut saluran, adab berbeza pandangan yang sentiasa meletakkan kepentingan serta kebajikan murid-murid, para guru dan tonggak profesionalisme yang memandu penjawat awam,” katanya dalam hantaran di Facebook rasminya hari ini.

Fadhlina berkata, pendekatan administratif yang baik hanya boleh dicapai, apabila wujud ketelusan di peringkat bilik darjah, sekolah dan pejabat pendidikan.

Menerusi hantaran itu, Fadhlina turut berkongsi mesej terbuka Hasmadi kepada Menteri Pendidikan yang dimuat naik di media sosial guru berkenaan. – BERNAMA


PPS dibuka di Sahom, tempatkan 86 mangsa banjir kilat

IPOH: Sebuah pusat pemindahan sementara (PPS) dibuka bagi menempatkan 86 mangsa banjir kilat di Kampung Sahom, di sini pada tengah malam semalam.

Sekretariat Jawatankuasa Pengurusan Bencana Negeri Perak dalam kenyataan hari ini memaklumkan, PPS Sekolah Kebangsaan Sahom Kampar telah dibuka bagi menempatkan penduduk yang terjejas.

“Setakat pukul 11 pagi tadi, terdapat 86 mangsa daripada 23 keluarga yang terjejas akibat banjir kilat susulan hujan lebat pada petang semalam,” menurut kenyataan itu.

Dalam pada itu, Jabatan Pengairan dan Saliran negeri turut merekodkan paras bacaan Sungai Perak di Stesen Sungai Kinta di Weir Tanjung Tualang naik kepada paras waspada daripada 10 meter (m) kepada 13.8m.

Jabatan Kerja Raya turut memaklumkan penutupan jalan negeri di A119 jalan Kuala Dipang – Chenderiang kerana berlakunya runtuhan dan pokok tumbang, pengguna boleh menggunakan jalan alternatif lain di FT001.  – BERNAMA


Nasi campur penuh lauk sekali teh ais ‘murah gila’ di Kelantan

CYBERJAYA: Kenaikan harga barang ekoran keadaan ekonomi semasa nyata memberi kesan terhadap rakyat Malaysia khususnya dalam kalangan B40.

Perkara itu membuat sebilangan netizen mula berbicara tentang isu kos sara hidup yang dialami mereka dalam meneruskan kelangsungan hidup.

Menjengah di sebuah grup Facebook ‘B40 Buat Perangai Apa Harini’, isu mengenai kos makan sehari bagi rakyat marhaen nyata menjadi perhatian apabila salah seorang ahli grup itu memuat naik gambar makanannya dengan kapsyen ‘Syukur tinggal di Kelantan. Total RM6 termasuk teh o ais’.

Paparan sepinggan nasi putih yang penuh dengan aneka lauk-pauk seperti ayam goreng, sambal sotong dan sayur campur itu seolah-olah dilihat tidak masuk akal dengan harganya kerana dikatakan terlalu murah dalam keadaan ekonomi masa kini.

Tinjauan di ruangan komen menarik perhatian apabila ada sebilangan warga maya yang berseloroh mengatakan, nasi campur dan teh ais yang berharga RM6 itu boleh didapati di Kelantan jika seseorang itu boleh berbicara fasih dalam loghat negeri Cik Siti Wan Kembang.

Dalam pada itu, ada juga yang bersetuju bahawa Kelantan sememangnya sebuah negeri yang masih menawarkan harga jualan murah dan berpatutan.

Author

Diyana Rahip

View all posts

View all posts


Jumlah mangsa banjir di Sabah, Johor menurun malam tadi

KUALA LUMPUR: Jumlah mangsa banjir di Sabah dan Johor yang masih ditempatkan di Pusat Pemindahan Sementara (PPS) menurun kepada 1,935 orang setakat malam tadi, menurut Sekretariat Jawatankuasa Pengurusan Bencana Negeri (JPBN).

Di SABAH, JPBN negeri itu dalam kenyataan memaklumkan jumlah mangsa banjir malam tadi di 12 PPS yang masih beroperasi di tiga daerah turun mendadak kepada 556 mangsa daripada 165 keluarga berbanding 1,641 orang daripada 594 keluarga petang Selasa.

Menurut JPBN jumlah mangsa banjir di daerah Telupid yang masih berada di lapan PPS di daerah itu ialah 400 orang daripada 113 keluarga, di Paitan 111 orang daripada 40 keluarga di tiga PPS manakala di Lahad Datu seramai 45 orang daripada 12 keluarga di sebuah PPS.

Sementara itu, semua mangsa banjir di daerah Pitas dibenarkan pulang ke rumah masing-masing dan PPS di Dewan Kampung Kusilad serta Sekolah Kebangsaan Pekan 2 telah ditutup.

Di JOHOR, JPBN memaklumkan jumlah mangsa banjir di negeri itu terus menurun kepada 1,379 mangsa setakat 8 malam Selasa berbanding 1,525 mangsa yang direkodkan pada 4 petang Selasa.

JPBN berkata  17 buah PPS masih beroperasi di daerah Batu Pahat, Mersing, Kota Tinggi dan Segamat.

Batu Pahat masih mencatatkan jumlah mangsa tertinggi dengan 919 mangsa, diikuti Kota Tinggi (223), Mersing (147) dan Segamat (90), menurut jawatankuasa itu dalam satu kenyataan, pada Selasa. – BERNAMA


Siti Bainun bersalah atas dua pertuduhan kes dera Bella

KUALA LUMPUR: Pengasas Rumah Bonda, Siti Bainun Ahd Razali didapati bersalah atas dua pertuduhan mengabai dan menganiaya remaja sindrom Down dikenali Bella di Mahkamah Sesyen Kuala Lumpur, hari ini.

Mengikut pertuduhan pertama dan kedua, Siti Bainun didakwa mengabai dan menganiaya Bella, sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju di sini antara Februari hingga Jun 2021.

Hakim, Izralizam Sanusi memutuskan perkara itu selepas pembelaan Siti Bainun bukan saja tidak boleh dipercayai dan diterima mahkamah, malah gagal menimbulkan keraguan munasabah terhadap kes pendakwaan.

Susulan itu, hakim memberi peluang kepada peguam bela Siti Bainun, Mohammad Farhan Maaruf untuk merayu sebelum mahkamah menjatuhkan hukuman terhadap tertuduh.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Author

Diyana Rahip

View all posts

View all posts


EFL: Liverpool diundi lawan Man City di pusingan keempat, United bertemu Burnley

LIVERPOOL berhadapan misi sukar dalam mempertahankan kejuaraan Piala Liga Inggeris (EFL) setelah diundi bertemu juara bertahan Liga Perdana Inggeris, Manchester City pada pusingan keempat piala itu.

Perlawanan membabitkan kedua-dua pasukan gergasi EPL itu dijadualkan hanya beberapa hari selepas perlawanan akhir Piala Dunia pada bulan depan.

Pada pusingan ketiga, City menyingkirkan Chelsea dengan kemenangan 2-0 di Etihad manakala Liverpool memerlukan penentuan sepakan penalti untk menewaskan kelab bawahan divisyen, Derby County di Anfield.

Sementara itu, lawan menanti Manchester United adalah pasukan kejuaraan, Burnley yang dilatih oleh legenda Manchester City, Vincent Kompany. United melepasi pusingan ketiga setelah berjaya mengalahkan Aston Villa 4-2 pada awal pagi tadi.

Author

Mohamad Fitri Hazim Hazam

View all posts

View all posts


Lelaki dakwa imam ‘seru’ nama ketika baca surah

KUANTA: Seorang lelaki akan dihadapkan ke Mahkamah Kuantan esok, susulan tindakannya menyerang seorang imam ketika solat Subuh di Masjid Negeri Sultan Ahmad 1 pada 26 Mac lalu.

Ketua Polis Daerah Kuantan, Asisten Komisioner Wan Mohd Zahari Wan Busu berkata, suspek akan didakwa mengikut Seksyen 296 Kanun Keseksaan melakukan kacau ganggu solat di rumah ibadat.

Menurutnya, suspek berusia 37 tahun itu kini dalam pengawasan di unit psikiatri Hospital Tengku Ampuan Afzan (HTAA) Kuantan.

“Siasatan awal mendapati, suspek sudah lama berada di kawasan terbabit dan ketika kejadian, dia menjadi agresif.

“Ia dipercayai ada kaitan dengan pengaruh dadah kerana ujian saringan mendapati, suspek positif dadah jenis Amphetamine dan Methamphetamine.

“Suspek mendakwa bertindak demikian kerana mendengar imam yang mengimamkan solat ketika membaca surah ada menyebut namanya,” katanya seperti dilapor Harian Metro.

Tambah beliau, suspek juga akan berdepan pertuduhan kedua mengikut Seksyen 15(1)(a) Akta Dadah Berbahaya 1952.

“Bagaimanapun, bagi pertuduhan mengikut Seksyen 296 Kanun Keseksaan, suspek akan dihadapkan ke mahkamah esok,” maklumnya.

Untuk rekod, suspek menyerang mangsa daripada belakang sekitar pukul 6.18 pagi.

Difahamkan, suspek menolak jemaah dan menerpa ke arah imam sebelum memukul imam dengan selipar.

Author

Diyana Rahip

View all posts

View all posts


Mas Idayu hampir ‘pengsan’, kecewa dengan Shila Amzah

KOMEN juri tetap rancangan realiti televisyen Famili Duo, Mas Idayu terhadap persembahan Shila Amzah pada malam tadi tampak amat ‘berbisa’.

Perkara itu berikutan Mas Idayu menyifatkan bahawa dia seakan mahu pengsan sejurus melihat persembahan medley, Baby One More Time dan Beat It antara Shila dan adiknya, Shahir.

“Shila, tolong saya boleh, mummy nak pengsan. Saya tahu awak menyanyi dengan bagus, tapi malam ini awak banyak silap.”

“Awak banyak silap tempo, jangan masuk rumah orang. Saya tahu Shila akan okay sebab nak beri sokongan kepada adik saja.

“Tapi minta maaf saya tak suka persembahan awak malam ini,” katanya secara langsung Ahad malam.

Persembahan itu sekali gus membuatkan pasangan adik beradik itu menerima markah terendah iaitu lima markah daripada kedua-dua juri.

Dalam pada itu, Ajai pula berpendapat, Syahir tidak seharusnya meneruskan karier nyanyian selepas pertandingan.

“Shila saya tahu awak sayang adik awak sangat. Cuma lepas habis ini nyanyian bukan untuk awak. Syahir awak kena buat sesuatu.

“Tapi kakak awak macam buat persembahan sendiri. Awak (Syahir) kena banyakkan lagi usaha untuk bantu kakak awak,” katanya.

Author

Diyana Rahip

View all posts

View all posts


Anwar hasrat henti amalan lantikan ke Kabinet sebagai ganjaran

PUTRAJAYA: Di samping mengecilkan saiz Kabinet, Perdana Menteri Datuk Seri Anwar Ibrahim berkata, beliau juga akan menghentikan amalan melampau yang menjadikan pelantikan ke jawatan menteri sebagai satu bentuk ganjaran.

“Saya mahu mereka (anggota Kabinet) menyokong saya berdasarkan dasar-dasar saya, dan komitmen saya terhadap tadbir urus yang baik, komitmen saya terhadap usaha anti-rasuah, dan memulihkan ekonomi… itu sebenarnya.

“Sudah tentu kita boleh pertimbangkan satu atau dua kes yang benar-benar diperlukan, tetapi ia tidak sepatutnya dilihat sebagai memberi ganjaran kepada pemimpin politik agar mereka menyokong anda,” katanya dalam sidang media selepas mempengerusikan Mesyuarat Khas Majlis Tindakan Sara Hidup Negara 2022 di sini.

Merujuk kepada tarikh pengumuman barisan Kabinet, beliau berkata ia akan dibuat dalam beberapa hari akan datang, kerana beliau sedang berbincang dengan parti-parti komponen dalam Pakatan Harapan (PH).

“Saya mengadakan perbincangan yang baik dengan Premier Sarawak, Tan Sri Abang Johari Tun Openg (Pengerusi Gabungan Parti Sarawak) semalam.

“.. kemudian saya perlu berbincang dengan wakil Barisan Nasional (BN), mereka ada jawatankuasa kerja yang akan memberi beberapa saranan,” katanya dan menambah beliau juga akan mengadakan pertemuan dengan Ketua Menteri Sabah, yang juga pengerusi Gabungan Rakyat Sabah (GRS) Datuk Seri Hajiji Noor hari ini. – BERNAMA


MUDA tarik sokongan terhadap Kerajaan Perpaduan

CYBERJAYA: Parti Ikatan Demokratik Malaysia (MUDA) sah menarik sokongan terhadap Kerajaan Perpaduan.

Presiden MUDA, Syed Saddiq Syed Abdul Rahman berkata, pemberitahuan mengenai perkara itu telah diserahkan kepada Speaker Dewan Rakyat, Tan Sri Johari Abdul menerusi surat yang diutuskan pada Ahad.

Ahli Parlimen Muar itu berkata, keputusan menarik sokongan dibuat setelah berbincang dengan kepimpinan parti dan mengakui ia keputusan yang sukar dilaksanakan.

“Perjalanan ke hadapan akan panjang dan bersendirian, namun berbaloi kerana Malaysia sentiasa menjadi keutamaan.

“Tindakan kerajaan hari ini menggugurkan 47 pertuduhan rasuah Timbalan Perdana Menteri (Datuk Seri Dr Ahmad Zahid Hamidi) menyukarkan MUDA untuk kekal dalam kerajaan,” katanya menerusi video yang dimuat naik dalam Facebook rasminya pada Ahad.

Tambah Syed Saddiq, beliau tidak akan membenarkan Malaysia menormalkan rasuah dan kekal berprinsip.

Jelasnya selaku rakyat Malaysia, beliau mahu melihat negara ini membangun dengan menegakkan perundangan dan meraikan kepelbagaian.

“MUDA dengan ini ingin fokus sebagai kuasa ketiga di blok Pembangkang supaya menjadi suara rakyat, mainkan peranan semak dan imbang.

“Muda akan tetap menyokong segala usaha reformasi institusi dan perihal rakyat.

“Ini bukan kali pertama saya membuat keputusan berdasarkan prinsip (kerana) pada 2022 semasa Langkah Sheraton berlaku, saya ditawarkan jawatan menteri, pengerusi GLC, saya tolak (walaupun) diugut, saya lawan kerana mahu membina Malaysia yang bermaruah dan berintegriti,” ujarnya.

Author

Diyana Rahip

View all posts

View all posts


Dua lelaki selamat, kereta dihanyutkan arus deras

SARIKEI: Dua lelaki berdepan detik cemas apabila kereta jenis Honda City yang mereka naiki dihanyutkan arus deras di Jalan Skim B, Meradong di Bintangor awal pagi tadi.

Ketua Balai Bomba Dan Penyelamat Bintangor, Nicholas Belulin berkata, pihaknya menerima panggilan kecemasan mengenai kejadian tersebut pada 2.52 pagi.

Menurut beliau, kejadian berlaku apabila lelaki berusia  28 dan 32 tahun itu sedang dalam perjalanan dari arah Skim B menghala ke pekan Bintangor.

“Kereta itu telah dihanyutkan air sejauh lebih kurang 50 meter dari jalan raya tetapi mangsa telah berjaya keluar dari kenderaan mereka tanpa sebarang kecederaan,” katanya dalam satu kenyataan di sini, hari ini.

Menurutnya, pasukan bomba kemudiannya menggunakan tali untuk membawa mangsa ke tempat selamat.

Katanya air telah melimpah ke jalan berikutan hujan yang berterusan. – BERNAMA


Wan Saiful mohon ketepikan tuduhan kes rasuah

KUALA LUMPUR: Bekas Ketua Penerangan Bersatu, Datuk Wan Saiful Wan Jan memfailkan permohonan untuk mengetepikan dua pertuduhan meminta dan menerima rasuah berjumlah RM6.9 juta membabitkan projek Jana Wibawa yang dihadapinya.

Peguam Amer Hamzah Arshad yang mewakili Wan Saiful selaku pemohon memberitahu Hakim Mahkamah Sesyen Rozina Ayob bahawa pihaknya memfailkan permohonan itu di bawah Seksyen 173 (g) Kanun Tatacara Jenayah.

“Anak guam saya ingin membangkitkan bantahan awal terhadap pertuduhan-pertuduhan dihadapinya dan permohonan ini disokong dengan afidavit sokongan pemohon serta ia telah diserahkan kepada pihak pendakwaan,” kata Amer Hamzah pada pengurusan kes hari ini.

Timbalan Pendakwa Raya Mohd ‘Afif Ali pula berkata pihaknya menerima salinan notis permohonan itu pada 29 Mei lepas melalui e-mel dan pendakwaan memerlukan masa membalas notis itu pada atau sebelum 9 Jun ini.

Menurut Mohd ‘Afif, pihak pendakwaan telah menyerahkan dokumen berkaitan kes itu kepada pembelaan.

Mahkamah menetapkan 27 Jun untuk mendengar permohonan itu.

Wan Saiful, yang juga Ahli Parlimen Tasek Gelugor memfailkan notis itu di Mahkamah Sesyen di sini menerusi Tetuan Chetan Jethwani & Company pada 29 Mei lepas.

Berdasarkan notis itu, Wan Saiful memohon mahkamah mengeluarkan suatu perintah supaya pertuduhan terhadapnya diketepikan atas alasan pertuduhan berkenaan adalah defektif.

Wan Saiful, 47, didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek “Central Spine Road: Sertik Ke Persimpangan Lebuhraya Pantai Timur” daripada kerajaan Malaysia secara prakelayakan yang jumlah keseluruhannya RM232 juta.

Wan Saiful juga dituduh menerima bagi dirinya suapan wang tunai berjumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima bagi projek itu.

Beliau didakwa melakukan kedua-dua perbuatan itu di Royal Lake Club, Taman Tasik Perdana di sini, pada April 2022 dan di CIMB Bank Berhad Cawangan Bukit Tunku, Taman Tunku, Bukit Tunku di sini antara 8 Julai 2022 hingga 30 Sept 2022. – BERNAMA


Inisiatif Menu Rahmah tarik minat sektor lain

KUALA LUMPUR: Inisiatif Menu Rahmah yang menawarkan makanan pada harga RM5 dan ke bawah turut menarik minat sektor lain termasuk perubatan untuk menyediakan harga murah kepada golongan memerlukan terutama B40.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, terdapat dalam kalangan doktor perubatan yang mempunyai klinik persendirian berhasrat menyediakan Klinik Rahmah menawarkan pakej keluarga bagi golongan B40 dengan harga berpatutan.

“Bagi menjalankan idea ini, pihak kami perlu adakan kolaborasi bersama Kementerian Kesihatan (KKM) untuk berbincang dan menjayakan (Klinik Rahmah) sekiranya benar ada doktor ingin klinik mereka memberi Perubatan Rahmah,” katanya selepas menjadi tetamu Program Jendela Fikir terbitan Bernama Radio hari ini.

Selain itu, beliau berkata pihaknya juga mengadakan pertemuan dengan beberapa pengusaha restoran makanan segera susulan permintaan keluarga yang ingin menyantuni anak mereka dengan makanan itu.

“Kami adakan libat urus dengan beberapa restoran seperti McDonald’s dan Burger King yang boleh katakan hasil pertemuan itu adalah positif, mungkin akan ada Burger Rahmah bernilai RM5 tetapi burger itu memang burger yang mereka (restoran makanan segera) jual dengan harga pasaran hari ini,” katanya.

Sementara itu, beliau berkata inisiatif tersebut yang bermula dengan hidangan nasi, lauk dan sayur kini diperluaskan dengan bahan makanan lain seperti mi, menu panas seperti ‘Chicken Chop Rahmah’ dan terdapat peniaga yang memperkenalkan Durian Rahmah.

Ditanya mengenai kos dan bekalan barang mentah, Salahuddin berkata, bekalan ayam dijangka mencukupi selepas berakhir musim tengkujuh kerana tiada kekangan daripada pembekal manakala bekalan telur ayam akan pulih sepenuhnya dalam tempoh dua hingga tiga bulan.

“Sekarang ini untuk mengatasi itu (bekalan telur ayam), Kementerian Pertanian dan Industri Makanan telah import telur ayam dari India untuk mengatasi isu permintaan tersebut,” katanya.

Beliau berkata, berdasarkan maklum balas daripada majoriti peniaga yang menyediakan Menu Rahmah, walaupun menyediakan makanan dengan harga murah, mereka masih memperoleh keuntungan.

Pada 31 Januari lepas, inisiatif Menu Rahmah dilancarkan dan sebanyak 15,000 premis menjual makanan turut serta melaksanakan usaha berkenaan bagi membantu mengurangkan beban kos sara hidup rakyat terutamanya golongan berpendapatan rendah. – BERNAMA


Zahid perlu jadi TPM demi kestabilan Kerajaan Perpaduan – Ketua Pemuda UMNO Ranau

CYBERJAYA: Debaran rakyat dan pimpinan politik semakin kencang apabila desas desus kuat mengatakan pembentukan barisan Kabinet Perdana Menteri Datuk Seri Anwar Ibrahim dijangka diumumkan selewat-lewatnya esok.

Ia bagi membolehkan Jemaah Menteri baharu mengangkat sumpah sebelum hujung minggu ini dan dipercayai bagi membolehkan Kabinet Kerajaan Perpaduan dibentuk segera berikutan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, dijangka ke luar negara pada Sabtu ini.

Amanah besar Ahli Parlimen Tambun untuk menyatukan parti-parti politik yang berbeza idealogi bukan mudah selain pembentangan Bajet 2023 yang perlu dilakukan bagi melaksanakan sekurang-kurangnya bayaran gaji untuk penjawat awam.

Namun yang masih menjadi bualan hangat adalah kewajaran Presiden UMNO merangkap Pengerusi BN, Ahmad Zahid Hamidi dilantik sebagai Timbalan Perdana Menteri.

Ketua Pemuda UMNO Ranau, Vennex Jasmin @miki berkata, pada ketika ini Kerajaan Perpaduan masih belum bersatu padu sepenuhnya.

“Pakatan Harapan (PH) yang memperoleh kerusi terbanyak dalam PRU15 juga berhadapan perbezaan pendapat antara ahli daripada gabungan PKR dan DAP.

“Begitu juga BN yang mana dilihat berpecah dua di mana satu kumpulan menyokong kepimpinan Zahid, satu lagi menganggap Zahid sebagai liabiliti.

“Persamaan antara Anwar dan Zahid, mereka imun serangan politik sama ada dari luar dan dalam parti mereka, tegar sehingga ke saat ini.

“Jadi gabungan kekentalan kepimpinan kedua-duanya pasti akan memberi kestabilan serta menguntungkan rakyat dan negara,” katanya kepada MEDIA VARIASI.

Tambahnya lagi, hanya Zahid teguh bersama dengan PH berbanding sebahagian Ahli Parlimen lain dalam BN yang lebih menyokong PN.

“Sikap teguh ini sentiasa menjadi ciri Zahid dalam berhadapan kekalahan teruk BN pada 2018, teguh menolak permintaan mantan Perdana Menteri Tun Dr Mahathir Mohamad untuk keluar BN bagi mengelakkan kesnya dibicarakan.

“Dari segi undang-undang, melantik seseorang yang masih ada kes dalam perbicaraan bukan merupakan suatu kesalahan atau perkara yang tidak boleh dilakukan.

“Prinsip keadilan mengatakan, seseorang itu tidak dianggap bersalah sehingga dibuktikan bersalah oleh mahkamah dan menjatuhkan hukuman sebelum mahkamah berbuat demikian adalah suatu bentuk ketidakadilan.

“Saya tidak nampak cara lain yang boleh meletakkan pemahaman ini kembali ke landasan yang betul melainkan Zahid diberi peluang menjadi TPM.

“Ia akan membuka mata semua agar memberi peluang yang sama kepada semua manusia dan biarlah undang-undang yang menentukan benar atau salah seseorang itu.

“Budaya menghukum seseorang sebelum dibuktikan bersalah perlu dihentikan, dan saya amat berharap perlantikan Zahid nanti akan memberi sinar baharu kepada budaya yang sudah lama bernanah dalam masyarakat kita,” katanya.

Author

Tun Puteh Wanti

View all posts

View all posts


PM ucap selamat bertugas buat pasukan SMART di Turkiye

KUALA LUMPUR: Perdana Menteri, Datuk Seri Anwar Ibrahim hari ini mengucapkan selamat menjalankan tugas kepada Pasukan Mencari dan Menyelamat Khas Malaysia (SMART) yang dihantar ke Turkiye untuk memenyertai misi mencari dan menyelamat (SAR) mangsa gempa bumi di negara itu.

Menerusi catatan di Facebook, beliau turut mendoakan semoga usaha pasukan berkenaan dipermudahkan.

Semalam, pasukan berkenaan yang dianggotai anggota SMART, Jabatan Bomba dan Penyelamat (JBPM) serta Angkatan Pertahanan Awam (APM) selamat tiba di Turkiye pada 11 pagi (waktu Malaysia) bagi menyertai misi SAR di wilayah terjejas bencana gempa bumi.

Pada awal pagi Isnin, gempa bumi berukuran 7.8 pada skala Richter melanda daerah Pazarcik di wilayah Kahrananmaras dan menggegarkan beberapa wilayah lain termasuk Gaziantep, Sanliurfa, Diyarbakir, Adana, Adiyaman, Malatya, Osmaniye, Hatay serta Kilis.

Menurut laporan media, setakat semalam tragedi itu telah meragut lebih 5,000 nyawa di Turkiye dan Syria. – BERNAMA


Tesla mula edar keluaran pertama lori elektrik

SAN FRANCISCO: Tesla pada Khamis menghantar kumpulan pertama lori elektrik kepada PepsiCo dalam satu majlis yang diadakan di Gigafactory di Sparks, Nevada, Amerika Syarikat.

Pada majlis berkenaan Ketua Pegawai Eksekutif Tesla, Elon Musk memandu satu daripada lori itu dan acara tersebut turut disiarkan secara langsung di Twitter, lapor Xinhua.

Kali pertama diperkenalkan dalam bentuk konsep lima tahun lalu, kenderaan itu sepatutnya mula dikeluarkan pada 2019 tetapi tertangguh disebabkan kekurangan alat ganti yang melanda dunia dan pandemik COVID-19.

Kenderaan itu dikuasakan oleh empat motor bebas dan berupaya memecut 0-60 batu sejam dalam 20 saat. Ia turut dilengkapi dengan dengan julat bateri sehingga 500 batu (805 kilometer) apabila menarik beban 82,000 paun (37,195 kilogram).

Harga mungkin bermula pada AS$150,000, menurut syarikat itu.

Musk berkata syarikat itu merancang untuk meningkatkan pengeluarannya sehingga 50,000 buah pada 2024 di Amerika Utara. – BERNAMA


Piala AFC: Kesilapan gol pertama bawa padah – Hodak

KUALA LUMPUR: Ketua jurulatih Kuala Lumpur (KL) City FC, Bojan Hodak menyifatkan kesilapan penjaga gol membawa jaringan pertama kelab Al Seeb merupakan titik peralihan kepada kekalahan 0-3 di aksi final Piala Konfederasi Bolasepak Asia (AFC) 2022 di Stadium Nasional Bukit Jalil, malam tadi.

Mengakui Al Seeb sebagai pasukan yang berkualiti, Hodak berkata membolos gol pembukaan akibat kesilapan penjaga gol, Kevin Ray Mendoza, adalah sesuatu yang jarang berlaku.

“Mereka (Al Seeb) hanya mempunyai dua peluang tetapi menjaringkan tiga gol akibat kesilapan gol pertama.Pasukan utama Asia seperti Al Seeb dari Oman akan menghukum anda jika melakukan kesilapan seperti itu,” katanya pada sidang media selepas perlawanan itu.

Ditanya sama beliau kesal tidak memilih Azri Ghani sebagai penjaga gol utama berbanding Mendoza, jurulatih dari Croatia itu  berkata Mendoza  berhak berakhir pada final selepas berjaya menyelamatkan beberapa percubaan sepanjang saingan tersebut dan merupakan antara penjaga gol terbaik di liga Malaysia.

“Tiada siapa menjangka kami akan memenangi perlawanan sukar di tempat lawan menentang ATK Mohun Bagan dari India dan PFC Sogdiana Jizakh dari Uzbekistan yang membawa kepada perlawanan akhir, jadi kami telah mencapai banyak kejayaan,” katanya.

Meskipun kekalahan itu pastinya sukar diterima namun beliau berharap kekalahan di sini tidak akan mematahkan semangat anak buahnya untuk mempertahankan Piala Malaysia.

Dalam pada itu, pengurus Al Seeb, Rasheed Jabar Al-Yafai, gembira dapat memenuhi impian kelab untuk merangkul Piala AFC dan menjadi kelab Oman pertama memenangi pertandingan paling berprestij itu di Asia. – BERNAMA


1MDB: Mohd Irwan beritahu mahkamah ‘kedengaran seperti’ suara Najib dalam rakaman audio

KUALA LUMPUR: Bekas Ketua Setiausaha Perbendaharaan, Tan Sri Mohd Irwan Serigar Abdullah hari ini memberitahu Mahkamah Tinggi di sini bahawa salah satu daripada suara di dalam empat klip audio yang dikaitkan dengan skandal 1Malaysia Development Berhad (1MDB) ‘kedengaran seperti’ suara bekas Perdana Menteri, Datuk Seri Najib Tun Razak.

Saksi pendakwaan ke-42 itu berkata demikian seelepas empat klip audio dimainkan di mahkamah hari ini di hadapan Hakim Datuk Collin Lawrence Sequerah dalam perbicaraan Najib yang berhubung penyelewengan RM2.3 bilion dana 1MDB.

Beliau berkata, dua daripada suara dalam rakaman audio itu dipercayai perbualan antara Najib dan seorang pemimpin Timur Tengah.

Dalam satu lagi klip audio, Mohd Irwan turut mengenal pasti bahawa salah satu suara dalam audio itu adalah suara bekas pegawai khas Najib, Datuk Amhari Efendi Nazaruddin.

Sementara itu semasa permeriksaan balas oleh peguam Najib, Tan Sri Muhammad Shafee Abdullah, saksi itu berkata, beliau tidak pasti sekiranya suara di dalam rakaman audio itu adalah suara Najib, kerana beliau tidak berada di tempat itu semasa perbualan berlangsung.

Muhammad Shafee: Selepas mendengar rakaman itu, bolehkah anda mengatakan bahawa ini adalah palsu?

Mohd Irwan: Saya tidak boleh kata apa-apa, kerana saya bukan pakar.

Terdahulu hari ini, Hakim Sequerah membenarkan permohonan pihak pendakwaan untuk menerima empat rakaman audio itu sebagai bukti.

Sebelum ini, pihak pendakwaan telah memohon supaya rakaman audio diterima untuk identifikasi dalam perbicaraan, bagi menyangkal hujah pembelaan bekas perdana menteri, bahawa wang yang masuk ke akaun bank peribadinya adalah derma.

Pihak pendakwaan juga berhujah bahawa rakaman audio perbualan yang didakwa antara Najib dan seorang pemimpin dari Timur Tengah adalah sangat relevan untuk menyangkal pembelaan tertuduh.

Najib, 70, menghadapi empat pertuduhan menggunakan kedudukannya untuk mendapatkan rasuah RM2.3 bilion daripada 1MDB dan 21 pertuduhan pengubahan wang haram membabitkan jumlah yang sama.

Perbicaraan bersambung 7 Julai. – BERNAMA


Bekas pekerja Subway kongsi tips jadikan roti sandwich ‘crunchy’ dan lazat!

PASTI ramai yang kenali rangkaian makanan segera, Subway di Malaysia, namun adakah anda pernah cuba merasai kelazatan sajian ‘sihat’ menerusi kedai tersebut?

Seperti diketahui, Subway merupakan sebuah kedai makanan segera yang mensajikan hidangan roti seperti ‘sandwich’ yang boleh diolah mengikut citarasa tersendiri.

Namun, pasti ada sebilangan di antara kita yang masih tidak tahu bagaimana caranya untuk membeli roti atau mungkin mahukan sesuatu yang lebih ‘padu’ dalam hidangan di Subway.

Justeru, seorang bekas pekerja Subway, Syafyy Shafirana berkongsi tips menarik untuk anda rasai kelazatan roti sandwich di Subway. Jom ikuti langkah-langkah di bawah:

Langkah pertama, anda perlu memilih jenis roti. Terdapat pelbagai jenis roti yang disediakan, namun untuk mendapatkan rasa yang enak disarankan memilih roti jenis ‘hearty italian’. Jangan lupa minta staff ‘toast’ roti itu sebanyak tiga kali!

Oh ya, untuk pemilihan roti lain seperti parmesan oregano, honey oat, wheat tidak disarankan ‘double toast’ atau ‘triple toast’ kerana bimbang roti menjadi lembik.

Selepas memilih roti dan inti (ayam/tuna/telur dsb), anda perlu memilih jenis sayur yang ingin diletak dalam roti anda. Selepas itu, anda perlu memilih jenis sos. Untuk dapatkan kombinasi sos yang sedap, sila campurkan sos ‘ranch (minta sos lebih), thousand island (minta sos lebih), sweet onion, mayonnaise, olive oil, chili, chipotle southwest dan BBQ’.

Anda disarankan supaya tidak letak sos ‘ketchup’ pada roti anda kerana rasanya yang sedikit masam. Tetapi, jika anda penggemar rasa masam-masam, boleh cuba letak ya.

Selain roti sandwich, Subway turut menawarkan menu hidangan lain seperti sup cendawan, keju makaroni, bebola daging serta aneka biskut yang menyelerakan!

Author

Diyana Rahip

View all posts

View all posts


Warga asing ‘DIY’ pusat hiburan

NILAI: Tiga premis di kawasan rumah kedai dekat Taman Semarak, di sini diubah suai secara haram untuk dijadikan pusat hiburan warga asing yang disyaki turut membabitkan kegiatan pelacuran.

Pintu masuk premis dilengkapi dengan kata laluan dan hanya pelanggan dikenal pasti dibenarkan masuk selain premis dipasang kamera litar tertutup (CCTV).

Pemilik juga didapati mengupah ‘jaga air’ warga Myanmar yang bertindak sebagai pemberi maklumat jika terdapat aktiviti mencurigakan atau kehadiran pihak berkuasa.

Pengunjung disediakan lagu dalam bahasa ibunda dengan bayaran RM30 bagi tempoh sejam selain pelanggan dihidangkan minuman keras.

Bagaimanapun, keasyikan 92 warga Myanmar yang sedang berhibur terganggu apabila premis berkenaan diserbu Polis Kontinjen Negeri Sembilan bersama Jabatan Imigresen Malaysia (Imigresen) malam tadi.

Ketua Polis Negeri Sembilan, Datuk Ahmad Dzaffir Mohd Yussof, berkata serbuan kira-kira jam 10.30 malam itu hasil aduan orang awam mengenai kewujudan pusat hiburan haram warga asing di lokasi berkenaan.

“Bertindak atas maklumat, seramai 72 pegawai dan anggota polis bersama Imigresen berjaya menyerbu tiga premis yang dijadikan pusat hiburan dan karaoke warga Myanmar di Taman Semarak.

“Hasil serbuan, kami menahan 92 warga Myanmar termasuk 65 lelaki. Hasil dokumentasi, seramai 39 daripada mereka didapati melanggar pelbagai kesalahan imigresen dan diserahkan kepada Imigresen, manakala selebihnya dibawa Ibu Pejabat Daerah (IPD) Nilai,” katanya ketika ditemui.

Beliau berkata, premis berkenaan beroperasi sejak lapan bulan lalu dan pernah diserbu sebelum ini, namun masih degil menjalankan perniagaan hiburan tanpa lesen selain dikesan beroperasi sehingga jam 6 pagi.

“Operasi ini hasil aduan orang awam yang memaklumkan berlakunya kegiatan pelacuran membabitkan warga asing, namun hasil pemeriksaan tidak menemui bukti yang menunjukkan kegiatan itu.

“Ketiga-tiga premis ini menjadi tumpuan warga Myanmar kerana terdapat penempatan warga asing di sekitar Taman Semarak. Hasil pemeriksaan juga mendapati mereka menyediakan minuman keras tanpa cukai,” katanya.

Warga asing yang diserahkan kepada Imigresen didapati melanggar peraturan mengikut Seksyen 39(b) dan 6(1)(c) Akta Imigresen 1959/63.

Mereka juga ditahan mengikut Seksyen 6(1) Enakmen Hiburan dan Tempat-Tempat Hiburan 1988 kerana beroperasi tanpa kebenaran selain siasatan turut dijalankan di bawah Seksyen 135(1)(d) Akta Kastam 1967. – Berita Harian

Authors

Media Variasi

View all posts

Diyana Rahip

View all posts

View all posts

View all posts


‘RM38 juta baiki Seri Perdana yang dah cantik?’ soal Anwar

CYBERJAYA: Pengerusi Perikatan Nasional (PN), Tan Sri Muhyiddin Yassin dikecam selepas memberi keutamaan kepada perkara yang salah ketika beliau memegang jawatan sebagai Perdana Menteri.

Perdana Menteri, Datuk Seri Anwar Ibrahim berkata, ia antara lain termasuk membaiki Kompleks Seri Perdana di Putrajaya, meskipun kediaman rasmi Perdana Menteri itu didakwa masih dalam keadaan cantik.

Anwar berkata, proses tersebut menelan belanja kira-kira RM38 juta, yang mana jumlah tersebut sepatutnya boleh diperuntukkan untuk membantu golongan yang kurang berkemampuan.

“Seri Perdana ini memang macam istana. Tahu tak berapa dia (kos) perbaiki? RM38 juta… Sekarang diam, di mana ustaz-ustaz PAS?

“Cuba beritahu saya, antara orang tak cukup makan, orang tak ada kerja, Orang Kurang Upaya (OKU), orang miskin, kamu pilih RM38 juta untuk buat rumah. Allahu Akbar apa jenis manusia? Bercakap bukan main,” katanya seperti dilapor Astro Awani.

Jelas Pengerusi Pakatan Harapan (PH) itu lagi, beliau bersedia membawa anak-anak muda untuk melihat sendiri keadaan Kompleks Seri Perdana itu, jika ada yang masih tidak faham.

“Kamu (anak muda) kerja pun tidak. Orang bagi RM1, kerja kamu maki orang, buat apa? Kerja pun tak ada.

“RM38 juta baiki rumah Perdana Menteri yang memang dah cantik. Tukar karpet… RM80,000. Tukar lukisan… lukisan cantik-cantik, tukar lagi. Syarikat, tahu lah anak pinak pun campur…

“Tukar lagi lampu… dah cantik, tukar lagi. Tukar-tukar dah berapa, RM38 juta…,” tambah Anwar yang juga Menteri Kewangan itu.

Pada 30 September 2021, Muhyiddin dalam satu kenyataan menjelaskan bahawa, RM38.5 juta yang diluluskan di bawah pentadbirannya untuk kerja-kerja ke atas Seri Perdana adalah bagi membaik pulih kerosakan fizikal bangunan itu, bukannya sekadar pengubahsuaian.

Katanya, selepas dilantik sebagai Perdana Menteri pada Mac 2020, pihaknya menerima laporan daripada Jabatan Perdana Menteri (JPM) berhubung kerosakan fizikal Seri Perdana.

Muhyiddin menambah, jika tidak dibaik pulih segera, bangunan warisan kerajaan itu akan mengalami kerosakan yang lebih teruk pada masa hadapan manakala kos membaik pulih dijangka meningkat.

Sementara itu, Perdana Menteri ketika itu, Datuk Seri Ismail Sabri Yaakob yang pada 28 September 2021 berkata, pengubahsuaian Seri Perdana dibuat selepas mengambil kira faktor keselamatan, selain memastikan imej negara dalam menyambut tetamu utama negara.

Author

Fazleen Safina Abd Jamil

View all posts

View all posts


Rahmatul Ihsan mahu orang ramai jadi pencinta al-Quran

BANGI: Dalam sibuk mengejar urusan dunia, kumpulan Rahmatul Ihsan mengajak umat Islam beramai-ramai menghayati isi kandungan al-Quran sekaligus membentuk diri menjadi pencinta kitab suci itu.

Pengasasnya, Datuk Rozzana Rahmat berkata, kumpulan ini terdiri daripada kariah setiap negeri dan tenaga pengajar pusat pengajian agama yang menyampaikan makna dan penghayatan mengenai isi kandungan al-Quran kepada orang ramai.

“Tujuan Rahmatul Ihsan ini adalah untuk menghidupkan kembali jiwa-jiwa agar mencintai al-Quran kerana ia panduan hidup manusia.

“Ini kerana apabila akhir zaman banyak ujian yang kuat tetapi apabila hidup kita terpandu dengan al-Quran segala masalah ada solusi.

“Al-Quran adalah syifa, sumber kehidupan, hidup kita akan terpandu buat keputusan bijak apabila faham isinya, semak pengertiannya tak buat ikut rasa,” katanya kepada pemberita di Bangi Convention Centre.

Beliau berkata demikian selepas menyertai slot Mega Haflah Bersama Rahmatul Ihsan di Konvensyen Jiwa Quran, “Hidupkan hati yang mati dengan Quran”.

Kumpulan Rahmahtul Ihsan membacakan tiga surah pilihan pada program berkenaan.

Dalam pada itu, Rozzana yang juga Pengerusi MY#INFAQIHSAN berkata, Mega Haflah adalah jenama pihaknya.

“Antara program kami sebelum ini adalah mengadakan persembahan besar di Stadium Abdul Halim.

“Selepas Hari Raya kami akan adakan ‘mini roadshow’ ajak lebih ramai jadi pencinta al-Quran, menerusi platform ini kami sampaikan makna mesej-mesej dari surah pilihan al-Quran,” katanya.

Author

Tun Puteh Wanti

View all posts

View all posts


Projek tebatan banjir akan dilaksana sehingga tahun 2100 – Zahid

PASIR MAS: Kerajaan akan terus melaksanakan projek tebatan banjir bagi menangani masalah bah di negara ini dalam tempoh jangka panjang sehingga tahun 2100.

Timbalan Perdana Menteri, Datuk Seri Dr Ahmad Zahid Hamidi berkata, perancangan yang mengambil masa selama 78 tahun itu akan dilakukan secara berfasa.

“Projek tebatan banjir ini akan dilakukan secara berfasa di kawasan yang sering mengalami banjir dan limpahan hujan dan projek ini membabitkan peruntukan yang besar,” katanya kepada pemberita selepas mengadakan lawatan kerja dan menziarahi mangsa banjir di Sekolah Kebangsaan Tok Deh, di sini hari ini yang turut dihadiri Menteri Besar Kelantan, Datuk Ahmad Yakob.

Mengulas lanjut, Zahid berkata, antara pelan yang akan dilaksanakan termasuk menggali kuala atau muara sungai bagi mendalamkan kawasan sungai bagi memudahkan aliran air bergerak ke laut.

“Terdapat juga longgokan pasir di muara sungai yang menyebabkan aliran air tersekat sehingga menyebabkan berlakunya banjir.

“Oleh itu, apabila kita melakukan proses menggali pasir ini, ia boleh melebarkan sungai sekali gus dapat menyelesaikan masalah aliran air di kawasan yang terjejas banjir kerana keutamaan akan dilakukan di kawasan berlaku limpahan air atau banjir,” katanya. – BERNAMA


Tanah runtuh Batang Kali: 20 guru SJKC Mun Choong antara yang berada di tapak perkhemahan

BATANG KALI: Kira-kira 20 orang guru dari Sekolah Jenis Kebangsaan Cina (SJKC) Mun Choong serta ahli keluarga mereka adalah antara yang berada di tapak perkhemahan di Father’s Organic Farm, Gohtong Jaya di sini, yang dilanda tanah runtuh awal pagi tadi.

Perkara itu disahkan oleh Dipertua Persatuan Ibu Bapa dan Guru (PIBG) sekolah berkenaan, U Chin Ong ketika ditemui pemberita di Balai Polis Hulu Yam Bharu hari ini.

U berkata, mengikut maklumat diterimanya, setakat ini beberapa guru yang berjaya diselamatkan pihak berkuasa dihantar ke hospital berhampiran bagi mendapatkan rawatan.

“Ada juga dihantar ke Balai Polis Hulu Yam Bharu untuk menerima rawatan dan diambil keterangan,” katanya yang bergegas dari Selayang ke balai berkenaan selepas mengetahui mengenai kejadian itu.

U berkata, guru sekolah itu bersama keluarga mereka ke tapak perkhemahan tersebut untuk bercuti selama tiga hari sejak Rabu lepas kerana merasakan kawasan berkenaan selamat.

“Mereka berkhemah sempena cuti persekolahan hujung tahun. Mereka patut pulang ke kediaman masing-masing pagi ini,” katanya.

Sementara itu, Penghulu Mukim Hulu Yam, Muhammad Nabil Salehat berkata, kejadian tanah runtuh seumpama itu merupakan kali pertama berlaku di kawasan tersebut.

“Kali terakhir tanah runtuh berlaku di Serendah pada 2016 namun tidak seteruk ini,” katanya. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


‘Founder’ naik gila, pembantu peribadi kantoi curi RM174,000

PETALING JAYA: Seorang pempengaruh yang juga usahawan mendakwa kerugian RM174,000 akibat diseleweng bekas pembantu peribadinya dan kegiatan berkenaan telah berlarutan sejak beberapa bulan lalu.

Usahawan itu mendedahkan, kegiatan itu terbongkar selepas suami bekas pembantunya tampil mempersoalkan jumlah wang tunai yang dimiliki isterinya.

Dakwa pempengaruh itu, dia tidak pernah menyangka diperlakukan sebegitu oleh bekas pembantu peribadinya yang juga bertugas sebagai pengurus syarikat yang telah bekerja bersamanya lebih empat tahun.

“Saya tak pernah sangka dia akan ambil duit kerana ketika saya ambil dia kerja, dia memang susah dan terdesak nak bekerja,” katanya menerusi perkongsian di TikTok.

Dalam pada itu, dia mendakwa, kegiatan itu tidak dapat dihidunya berikutan telah lama tidak ke pejabat ekoran mengalami masalah kesihatan.

“Saya sakit sehingga tak boleh nak makan. Jadi pembantu saya yang uruskan semua termasuk akaun TikTok.

“Namun, semua ini mula terbongkar selepas dia minta cerai dengan suaminya. Kemudian, suaminya datang berjumpa saya dan bertanya dari mana isteri dia dapat duit banyak.

“Kronologinya, dia minta cerai dan kontoi curang dan semuanya terungkai apabila saya mengambil semula telefon syarikat,” ujarnya.

Dakwa pempengaruh itu, pengurusnya juga telah membelanjakan sejumlah wang bagi membeli sebuah kereta dan sebuah rumah ketika syarikatnya tidak membuat keuntungan.

“Bayangkan di saat saya susah dia beli kereta dan rumah. Jumlah yang dia curi setakat kami kira adalah RM174,000 dan masih ada lagi yang belum habis dihitung.

“Bagaimanapun, ini juga satu pengajaran untuk saya kerana terlalu percayakan orang,” dakwanya.

Tambahnya, dia akan membuat laporan polis dalam masa terdekat berhubung perkara tersebut untuk tindakan lanjut. – Kosmo

Authors

Media Variasi

View all posts

Diyana Rahip

View all posts

View all posts

View all posts


Jurulatih bola tampar mohon maaf secara terbuka

MELAKA: Jurulatih bola tampar yang terbabit dalam kontroversi menampar pemain seperti yang tular di media sosial sebelum ini memohon maaf secara terbuka berhubung tindakannya itu.

Saiful Hadee Amar, 44, yang kesal dengan perbuatannya berkata, beliau sedia dan reda berdepan tindakan bakal diterima selepas insiden itu pada 16 Disember lepas di Johor.

“Saya tidak berniat untuk mengambil tindakan sehingga mendatangkan kecederaan… tindakan saya adalah untuk menaikkan lagi semangat mereka, memotivasikan mereka dalam setiap perjuangan yang saya ada.

“Saya memohon maaf pada semua pemain terutama sekali dua pemain yang terlibat, ibu bapa, kelab saya sendiri Mastanah dan Persatuan Bola Tampar Malaysia (MAVA) serta komuniti bola tampar di Malaysia,” katanya pada sidang akhbar di pejabat Majlis Sukan Negeri (MSN) Melaka di Krubong hari ini.

Turut hadir Exco Pembangunan Belia Sukan dan Badan Bukan Kerajaan Melaka, VP Shanmugam; Ketua Pengarah MSN, Datuk Ahmad Shapawi Ismail dan Pengarah MSN, Melaka Asri Ninggal.

Sidang akhbar itu turut dihadiri ibu bapa dua pelajar terbabit iaitu Abd Halim Bakar, 50, dan isterinya, Hartini Wagimun, 48, serta Mohd Ismail Mohd Daud, 43, dan isteri, Rohayu Mohd Dahlan, 35,

Saiful Hadee berkata, sesi latihan yang dikendalikan beliau sebelum ini turut menerapkan pelbagai jenis pendekatan termasuk psikologi, intensif dan fizikal dalam membentuk pemain pasukannya.

“Saya lakukan demi menaikkan semangat mereka sebagai seorang pemain yang berjuang bagi mencari setiap kemenangan… pemain-pemain adalah keluarga dan sumber kekuatan saya, tanpa mereka saya tidak boleh menjadi jurulatih.

“Sedia dan reda dengan segala keputusan yang bakal dikenakan kepada saya. Saya harap perkara ini jadi pengajaran pada diri saya sendiri,” katanya.

Shanmugam pula berkata, segala keputusan yang bakal diambil terhadap Saiful Hadee akan diputuskan oleh MAVA selepas siasatan persatuan itu bersama Kementerian Pendidikan (KPM) selesai.

Beliau berkata, antara tindakan yang boleh dikenakan terhadap Saiful Hadee ialah menggantung atau menamatkan perkhidmatannya sebagai jurulatih pasukan bola tampar Melaka B-14 (Wanita) itu.

“Meskipun permohonan maaf dan persefahaman antara kedua pihak iaitu jurulatih dan ibu bapa telah diselesaikan namun isu ini perlu diteliti dengan sewajarnya kerana telah mendapat perhatian pelbagai pihak.

“Kedudukan jurulatih ini terbahagi kepada beberapa perkara, pertamanya ialah siasatan pihak kerajaan negeri kerana penularan ini. Keduanya, beliau berkhidmat dengan KPM maka Unit Integriti mereka akan membuat siasatan lanjut,” katanya.

Sebelum ini, tular video yang memaparkan jurulatih itu bertindak menampar dua pemain ketika membimbing pasukan Melaka dalam Kejohanan Bola Tampar Remaja Bawah 14 Tahun.

Kejadian itu mengundang reaksi pelbagai pihak antaranya Menteri Belia dan Sukan, Hannah Yeoh serta Menteri Pendidikan, Fadhlina Sidek yang mahu perkara tersebut diambil tindakan sewajarnya. – BERNAMA


Penghantar makanan didakwa bakar motosikal, skuter depan Suria KLCC

KUALA LUMPUR: Seorang penghantar makanan mengaku tidak bersalah di Mahkamah Sesyen di sini hari ini atas pertuduhan melakukan khianat dengan membakar 11 motosikal dan empat skuter elektrik di hadapan pusat beli-belah Suria KLCC, minggu lepas.

Azril Kamarunzaman, 34, didakwa melakukan perbuatan itu di ruang tempat letak motosikal hadapan Suria KLCC di Jalan Ampang di sini pada 3.30 petang, 13 April lepas.

Pertuduhan mengikut Seksyen 435 Kanun Keseksaan yang membawa hukuman penjara maksimum 14 tahun dan hendaklah dikenakan denda, jika sabit kesalahan.

Timbalan Pendakwa Raya Wan Nurul Amalina Abu Hanifah menawarkan jaminan RM12,000 dengan seorang penjamin, namun peguam Muhamad Ridzuan Umar, yang mewakili tertuduh memohon jaminan dikurangkan atas alasan anak guamnya perlu menanggung isteri dan ibu bapanya yang uzur.

Hakim Datuk Nu’aman Mahmud Zuhudi membenarkan tertuduh diikat jamin RM5,000 dengan seorang penjamin dan menetapkan 22 Mei depan untuk sebutan semula kes.

Sebelum ini, media melaporkan lebih 10 motosikal dan empat skuter elektrik terbakar di kawasan letak kenderaan pusat beli-belah Suria KLCC, Jalan Ampang di sini.

Berikutan itu, seorang lelaki berusia 30-an ditahan selepas dikesan berada berhampiran lokasi kejadian sebelum kebakaran berlaku berdasarkan rakaman kamera litar tertutup (CCTV). – BERNAMA


Rakyat dah tak peduli siapa jadi kerajaan, cuma berharap esok ‘cuti umum’

CYBERJAYA: Persoalan siapakah bakal mentadbir Putrajaya masih menjadi tanda tanya selagi mana tiada parti gabungan yang menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi mengemukakan gabungan baharu dan calon Perdana Menteri ke-10.

Justeru, parti-parti politik di tanah air kelihatan sibuk hari ini bagi membuat percaturan terbaik buat negara.

Namun, menjadi perhatian apabila terdapat satu lagi perkara yang kekal menjadi persoalan buat rakyat Malaysia iaitu berhubung ‘cuti umum’ pada esok hari.

Meninjau di laman Twitter, rata-rata warga maya masih meletakkan harapan agar esok iaitu 21 November 2022 menjadi hari cuti umum sempena pembentukan kerajaan baharu.

Can someone declare a public holiday first?

— Tai Tai (@n_ahwal) November 20, 2022

PH-BN ir whoever in charge now, if you guys need time to jilat balik all maki-makian before, its ok we understand. Just give us Monday Public Holiday. I need that holiday please. You guys has been stealing my peaceful weekend, did u not get it ??

— 花善良 (@Moon_Haruhi16) November 20, 2022

korang nak bincang nak gabung dengan sape, korang bincanglah lelama, tapi please umumkan public holiday dulu untuk esok ahsheshdhahd

— qiden (@muhdnqiuddin) November 20, 2022

I petition for Malaysians to be given another public holiday to at least deal with the confusion, heartache & mayhem.

Well – I need a breather to make peace with the fact that there are lots of people racist/extremist enough to deny progress in fear of losing “ketuanan”

— tash (@tashashot) November 20, 2022

Sementara artikel ini ditulis, Presiden Sabah Progresif Parti, Datuk Seri Yong Teck Lee memberitahu media bahawa Perikatan Nasional (PN) kini sudah mempunyai majoriti untuk membentuk kerajaan pusat tanpa kerjasama Pakatan Harapan (PH).

Apakah pengumuman ‘cuti umum’ yang dinanti-nantikan rakyat Malaysia bakal terjawab? Sama-sama kita nantikan.

Author

Diyana Rahip

View all posts

View all posts


Saya raikan perbezaan pendapat – Zahid

KUALA LUMPUR: Presiden UMNO, Datuk Seri Dr Ahmad Zahid Hamidi berkata, beliau meraikan perbezaan pendapat dalam kalangan ahli UMNO, namun tidak akan berkompromi sekiranya ada antara mereka menyentuh soal integriti parti itu.

Zahid yang juga Timbalan Perdana Menteri berkata, ini kerana beliau amat mementingkan kesatuan dalam parti berkenaan.

“Saya meraikan perbedaan pendapat, silakan bercakap tetapi apabila integriti parti disentuh, saya tidak boleh berkompromi lagi dalam perkara ini, yang penting ialah soal kesatuan dalam parti itu.

“Penyatuan pemikiran dalam kalangan kepimpinan, penyatuan hati nurani dalam kalangan kepimpinan, penyatuan tindakan pelaksanaan kepada aktiviti jentera parti ini harus diutamakan dan ini mungkin sukar difahami tetapi tidak sukar untuk saya laksanakan,” katanya dalam program Ruang Bicara terbitan Bernama TV malam tadi.

Mengulas lanjut, Ahmad Zahid berkata  dalam sesebuah parti, tidak seharusnya ada ‘gunting dalam lipatan’ atau ‘duri dalam daging’.

“Serangan bukan hanya datang dari luar (parti), kita kenal musuh di luar, kita kenal juga musuh di dalam, baling batu sembunyi tangan sangat banyak, tetapi saya harus bersangka baik dengan semua orang dalam perkara ini.

“Tetapi sebagai seseorang yang diberikan amanah untuk memimpin sebuah parti terbesar orang Melayu dan Islam, adakah saya mahu membiarkan keadaan itu terus berlaku? Saya mesti berusaha bukan saya benci, tidak ada satu zarah, satu molekul rasa benci kepada mana-mana individu, tetapi parti mesti diselamatkan,” katanya. – BERNAMA


Ganja: Mahkamah tolak permohonan bekas diplomat, anak dibebas dengan jaminan

TEMERLOH: Mahkamah Tinggi di sini hari ini menolak permohonan bekas diplomat dan anaknya untuk dibebaskan dengan jaminan sementara menunggu perbicaraan terhadap tiga pertuduhan di bawah Akta Dadah Berbahaya (ADB) 1952 termasuk menanam 102 pokok ganja yang didakwa dilakukan pada Mei lepas.

Pesuruhjaya Kehakiman, Roslan Mat Noor membuat keputusan itu terhadap permohonan Datuk Zainal Abidin Alias, 78, dan anaknya Mohamed Rizal, 53, atas alasan pertuduhan yang dihadapi mereka adalah kesalahan tidak boleh dijamin.

Roslan berkata Seksyen 41B ADB 1952 menyatakan kesalahan yang membawa hukuman gantung atau penjara minimum lima tahun ke atas adalah kesalahan yang tidak boleh dijamin, selain ia tidak bercanggah dengan Perlembagaan Persekutuan.

Mahkamah menetapkan 27 Februari depan sebagai sebutan semula kes bagi serahan dokumen.

Terdahulu, peguam Tan Sri Muhammad Shafee Abdullah yang mewakili pemohon, berhujah Seksyen 41B ADB menceroboh kuasa dan budi bicara badan kehakiman dengan mengambil kuasa kehakiman untuk memberi atau menolak jaminan kepada tertuduh.

“Oleh itu, ia adalah sama dengan pelanggaran doktrin pengasingan kuasa. Kuasa untuk memberikan jaminan, sebagai kuasa kehakiman, tidak boleh disekat, bertentangan dengan Perkara 121 (1) Perlembagaan Persekutuan.

“Oleh yang demikian, dalam menilai sama ada akan memberikan jaminan, mahkamah akan menggunakan budi bicara secara bijaksana dengan mengambil kira pertimbangan yang relevan, antara lain, sifat dan keseriusan kesalahan, beratnya hukuman jika sabit kesalahan dan risiko tertuduh melarikan diri,” katanya.

Muhammad Shafee juga berhujah bahawa walaupun tidak mudah bagi mahkamah memberikan jaminan bagi kesalahan berkaitan dadah berbahaya, namun terpulang kepada mahkamah untuk mendengar permohonan jaminan bagi menentukan dengan mengambil kira fakta dan keadaan kes itu, dalam melaksanakan kuasa budi bicara mahkamah.

Pemohon, menurut Muhammad Shafee, memberikan aku janji mereka untuk menghadiri semua prosiding mahkamah dan memahami bahawa jaminan mereka, jika dibenarkan, boleh dibatalkan sekiranya mereka gagal hadir ke mahkamah.

Muhammad Shafee semasa ditemui media kemudiannya memaklumkan bahawa beliau akan menasihatkan anak guamnya supaya memfailkan rayuan terhadap keputusan mahkamah hari ini.

Pada prosiding itu, Pendakwa Raya selaku responden diwakili Pengarah Pendakwaan Pahang Abdul Ghafar Ab Latif dan Timbalan Pendakwa Raya Ain-Nur ‘Amiyerra Awod Abdullah.

Zainal Abidin dan Mohamed Rizal mengaku tidak bersalah atas tuduhan mengedar 989.6 gram kanabis yang didakwa dilakukan di sebuah rumah di Kampung Sum Sum Hilir, Janda Baik di Bentong pada 6.10 petang, 21 Mei lepas.

Mereka didakwa mengikut Seksyen 39B (1)(a) ADB 1952 yang boleh dihukum di bawah Seksyen 39B (2) akta sama yang jika sabit kesalahan boleh dihukum gantung mandatori atau penjara seumur hidup dan sebat tidak kurang 15 sebatan, jika tidak dihukum mati.

Mereka juga mengaku tidak bersalah atas dua lagi tuduhan iaitu menanam 102 pokok ganja dan menyimpan minyak ganja seberat 58 milimeter, yang didakwa dilakukan di tempat dan pada masa yang sama.

Bagi kesalahan menanam ganja, pendakwaan dilakukan di bawah Seksyen 6B(1)(a) ADB 1952 yang boleh dihukum mengikut Seksyen 6B(3) akta sama yang membawa hukuman penjara seumur hidup dan sebatan tidak kurang enam kali, jika sabit kesalahan.

Pendakwaan memiliki minyak ganja pula dibuat di bawah Seksyen 9 (1)(b) ADB 1952 yang boleh dihukum mengikut Seksyen 9 (2) akta sama yang membawa hukuman denda sehingga RM20,000 atau penjara maksimum lima tahun atau kedua-duanya, jika sabit kesalahan. – BERNAMA


Kronologi kes rasuah Ahmad Zahid berkaitan sistem VLN

Hakim Datuk Mohd Yazid Mustafa membuat keputusan itu selepas mendapati pihak pendakwaan gagal membuktikan kes prima facie terhadap Ahmad Zahid, 69, di akhir kes pendakwaan.

Berikut adalah kronologi kes berkenaan:

26 Jun 2019 – Ahmad Zahid didakwa tujuh pertuduhan menerima suapan daripada syarikat Ultra Kirana Sdn Bhd (UKSB) berjumlah SG$4.24 juta, berhubung sistem VLN di Mahkamah Sesyen Kuala Lumpur.

27 Jun 2019 – Ahmad Zahid didakwa 33 pertuduhan menerima rasuah daripada UKSB membabitkan sistem VLN di Mahkamah Sesyen Shah Alam.

31 Jul 2019 – Mahkamah Sesyen Kuala Lumpur membenarkan permohonan Ahmad Zahid bagi memindahkan tujuh pertuduhan yang dihadapi ahli politik itu ke Mahkamah Sesyen Shah Alam.

28 Nov 2019 – Kes Ahmad Zahid dipindahkan dari Mahkamah Sesyen ke Mahkamah Tinggi Shah Alam

6 Jan 2020 – Hakim Mahkamah Tinggi Datuk Noorin Badaruddin menetapkan 12 April untuk perbicaraan kes itu.

16 Mac 2021 – Hakim Mahkamah Tinggi Datuk Mohd Yazid Mustafa menetapkan 16 hari bermula 24, 25 dan 27 Mei, 1-3 Jun, 14-18 Jun dan 21-25 Jun untuk perbicaraan kes itu.

Sebelum ini kes itu ditetapkan untuk perbicaraan pada 12 April ini tetapi ditangguhkan susulan pelaksanaan Perintah Kawalan Pergerakan Bersyarat (PKPB) kemudiannya ditunda ke Mei hingga Jun berikutan pertukaran Hakim Mahkamah Tinggi.

24 Mei 2021 – Perbicaraan di hadapan Hakim Mohd Yazid bermula.

1 Jun 2021 – Perbicaraan kes rasuah Ahmad Zahid ditangguhkan ke 15 Jun berikutan pelaksanaan sekatan pergerakan penuh fasa pertama di seluruh negara selama dua minggu.

23 Jun 2021 – Perbicaraan kes rasuah Ahmad Zahid ditangguhkan lagi ke 5 hingga 7 Julai susulan pelaksanaan PKP 3.0.

11 Ogos 2021 – Selepas dua kali ditangguh berikutan pelaksanaan PKP 3.0, perbicaraan kes Ahmad Zahid ditetapkan pada 25 Ogos, 1 dan 2 Sept.

25 Ogos 2021 – Mahkamah Tinggi melapangkan perbicaraan Ahmad Zahid selepas membenarkan permohonan pembelaan dan meneliti surat hospital berhubung kecederaan dialami ahli politik itu.

1 Sept 2021 – Mahkamah Tinggi membenarkan permohonan Ahmad Zahid untuk menangguhkan perbicaraan kes rasuah yang dihadapinya kerana masih bercuti sakit sehingga 4 Sept dan menetapkan 28 Sept, 22 Okt, 18 hingga 19 Nov dan 20 hingga 24 Dis untuk sambung bicara.

11 Okt 2021 – Mahkamah Tinggi benarkan permohonan Ahmad Zahid supaya pasport ahli politik itu dikembalikan sementara bagi membolehkan beliau menerima rawatan akibat sakit belakang serta leher di Munich, Jerman.

23 Dis 2021 – Mahkamah Tinggi melapangkan perbicaraan Ahmad Zahid pada hari tersebut dan 24 Dis berikutan ahli politik itu tidak sihat serta menetapkan 3 Feb 2022 untuk sambung bicara.

11 Ogos 2022 – Pendakwaan menutup kesnya selepas 29 hari perbicaraan dan mendengar keterangan 18 saksi.

1 Sept 2022 – Hujahan di akhir kes pendakwaan bermula.

7 Sept 2022 – Hakim Mohd Yazid menetapkan 23 Sept 2022 untuk keputusan di akhir kes pendakwaan selepas mendengar hujahan pendakwaan dan pembelaan selama empat hari. – BERNAMA


KFC Perancis sanggah Naib Presidennya mahu ambil tindakan terhadap Mbappe

Oleh: WAHYUDIN AL-BALINGI

KFC Perancis melalui barisan tertingginya tidak akan mengambil tindakan undang-undang terhadap penggempur PSG, Kylian Mbappe yang enggan mengambil bahagian dalam sesi bergambar bersama pasukan kebangsaan Perancis.

Seperti yang dilaporkan sebelum ini, Mbappe enggan mengambil gambar kerana isu hak imej dalam pasukan kebangsaan. Sebabnya, dalam sesi bergambar itu terdapat banyak penaja pasukan Les Bleus itu.

Mbappe mahu lebih mengawal hak imejnya. Terdapat beberapa penaja Perancis yang menurut Mbappe tidak sepadan dengan nilainya.

Khabarnya, Mbappe tidak selesa jika hak imejnya dalam pasukan kebangsaan dikaitkan dengan KFC yang merupakan salah satu jenama makanan segera.

Naib Presiden KFC Perancis, Alain Beral, kecewa dengan keengganan Mbappe. Malah, Beral sedia mengambil tindakan terhadap pemain berusia 23 tahun itu.

“Kami telah membayar untuk sesuatu yang jelas. Jika perlu, kami akan menegaskan hak kami,” kata Beral kepada Sport Business Club seperti yang dilaporkan oleh Sportbible.

Bagaimanapun, kenyataan Alain Beral itu kemudiannya mendapat sanggahan daripada KFC Perancis. Mereka juga mengeluarkan kenyataan sendiri berhubung kes ini.

“KFC Perancis kesal dengan kata-kata yang diucapkan semalam dan dilaporkan dalam media pagi ini. Ini adalah pendapat peribadi, tetapi sama sekali tidak menggambarkan kedudukan syarikat itu,” kata mereka kepada Reuters.

“KFC Perancis juga ingin menjelaskan bahawa Alain Beral tidak bercakap bagi pihak syarikat, tetapi dalam konteks perbualan peribadi semasa acara berkenaan fungsinya sebagai presiden Liga Bola Keranjang Kebangsaan.

“Perkongsian antara KFC dan Persekutuan Bola Sepak Perancis (FFF) sentiasa menjadi kebanggaan syarikat.

“KFC Perancis sangat yakin dengan keupayaan FFF untuk mencari penyelesaian yang memuaskan untuk semua rakan kongsi dan pemainnya, termasuk Kylian Mbappe,” kata kenyataan itu.

Author

Media Variasi

View all posts

View all posts


Masa Harry Maguire di United sudah tamat?

Oleh: WAHYUDIN AL-BALINGI

LEGENDA Liverpool Jamie Carragher mengkritik persembahan Harry Maguire. Dia berkata bek tengah itu sudah kehabisan waktu di Manchester United untuk selamatkan kariernya.

Nasib Harry Maguire juga bagai telur di hujung tanduk. Maguire bagaikan terpinggir di Manchester United dan beraksi buruk bersama pasukan kebangsaan England.

Ramai peminat telah mengkritik Harry Maguire. Jika dinilai, kesilapan demi kesilapan tidak dapat diperbetulkan oleh bek tengah berusia 29 tahun itu.

Maguire sering melakukan terjahan berbahaya di kawasan penalti dan lewat menutup ruang lawan. Peminat pasukan kebangsaan England juga telah meluahkan rungutan mereka, meminta Maguire tidak dibawa ke Piala Dunia 2022.

“Adakah Maguire masih mempunyai keinginan yang sama untuk bermain di peringkat tertinggi? Dia lebih seperti arnab yang terkejut daripada bek tengah yang berwibawa.

“Tahun lalu saya menulis, dia terpaksa bertarung di Manchester United dari awal untuk menyelamatkan kariernya. Saya rasa, sekarang sudah terlambat,” tulisnya dalam ruangan Daily Telegraph.

Tambah Jamie Carragher, walaupun kini Harry Maguire dihujani kritikan di sana sini, hanya dirinya sendiri yang mampu bangkit semula.

“Saya berasa kasihan kepadanya, tetapi melihat dua perlawanan Maguire bersama pasukan kebangsaan England, saya fikir adalah sah dia dikritik. Simpati tidak akan dapat mengembalikannya kepada prestasi terbaiknya,” ujarnya.

Harry Maguire turut diketepikan Manchester United awal musim ini. Dia terpaksa melepaskan posisi pertahanan tengah untuk diisi oleh Raphael Varane dan Lisandro Martinez.

Author

Media Variasi

View all posts

View all posts


Kanak-kanak perempuan lemas ketika sauk ikan

Mangsa Saidatul Insyirah Abdul Muin, 10, yang mempunyai masalah pembelajaran dikatakan pergi ke tempat kejadian bersama dua yang lain termasuk adiknya, Saidatul Fatimah untuk menyauk anak ikan.

Ketua Polis Daerah Besut Supt Abdul Rozak Muhammad berkata kejadian yang berlaku sekitar 1.30 tengah hari itu diketahui bapa mangsa Abdul Muin Muhammad, 39, apabila adik mangsa pulang memberitahu bahawa kakaknya dipercayai terjatuh ke dalam tali air tersebut.

“Bapa mangsa segera ke lokasi kejadian yang terletak kira-kira 500 meter dari Sekolah Pondok Raudhatul Muhammad, tempat mereka tinggal.

“Terdapat pelajar sekolah pondok tersebut terjun ke dalam tali air itu untuk membantu mencari mangsa sebelum menemukan mangsa tidak lama kemudian,” katanya kepada pemberita.

Abdul Rozak berkata mangsa dibawa naik ke darat dalam keadaan tidak sedarkan diri sebelum  dikejarkan ke Klinik Kesihatan Jabi oleh bapanya untuk mendapatkan rawatan.

Bagaimanapun katanya pemeriksaan pegawai perubatan di klinik kesihatan tersebut mendapati mangsa telah meninggal dunia.

“Mayat mangsa kemudian dihantar ke Unit Forensik Hospital Daerah Besut kira-kira 6.40 petang tadi untuk bedah siasat,” katanya sambil memaklumkan siasatan awal mendapati tiada unsur jenayah dan kes diklasifikasikan sebagai mati mengejut. – BERNAMA


Suami isteri ditahan bantu siasatan kes letupan

KUALA LUMPUR: Sepasang suami isteri masing-masing berumur 33 dan 30 tahun, ditahan polis semalam bagi membantu siasatan kes letupan yang mengorbankan seorang pelayan sebuah restoran di Pandan Indah, Ampang, Khamis lepas.

Pemangku Ketua Polis Selangor, Datuk S. Sasikala Devi berkata, mereka ditahan pada 7.30 malam di sebuah taman perumahan di Serdang, Kedah.

“Kedua-dua individu itu telah direman selama tujuh hari bermula hari ini hingga Selasa depan dan polis percaya dengan penahanan ini, ia dapat membantu siasatan,” katanya dalam kenyataan hari ini.

Sasikala berkata, kes itu disiasat mengikut Seksyen 302 Kanun Keseksaan kerana membunuh dan menasihatkan orang ramai supaya tidak mengeluarkan sebarang kenyataan berkaitan kes berkenaan.

Terdahulu, media melaporkan seorang lelaki tempatan berusia 28 tahun maut selepas bungkusan yang ditinggalkan di atas bonet keretanya meletup.

Ketua Polis Daerah Ampang Jaya, ACP Mohamad Farouk Eshak berkata, pihaknya menerima panggilan daripada orang awam memaklumkan ada bunyi letupan di tempat kejadian pada 8.55 malam, 29 Disember lepas. – BERNAMA


Wanita ugut, rempuh rumah keluarga bekas teman lelaki ditahan

Timbalan Ketua Polis Daerah Johor Bahru Utara Supt Fariz Ammar Abdullah berkata wanita berusia 20 tahun itu ditahan di kawasan Plaza Tol Lima Kedai, Gelang Patah di sini pada kira-kira 6.30 pagi, susulan aduan dibuat oleh kakak kepada bekas teman lelakinya mengenai kejadian itu kira-kira sejam setengah sebelum itu.

Beliau berkata seorang ahli keluarga pengadu juga telah menerima ugutan daripada wanita terbabit yang mahu membakar premis perniagaan dan merosakkan harta benda milik keluarganya.

“Bertindak atas maklumat itu, sepasukan polis menuju ke rumah keluarga pengadu dan mendapati sebuah kereta Toyota Corolla Altis yang dipandu wanita tersebut telah merempuh pintu pagar automatik kediaman berkenaan hingga tercabut sebelum cuba melarikan diri.

“Bagaimanapun, polis telah mengekori dan berjaya menahan wanita itu. Hasil siasatan mendapati dia merupakan bekas kekasih kepada adik lelaki pengadu sebelum hubungan mereka putus bulan lepas, ” katanya dalam kenyataan hari ini.

Menurut Fariz Ammar wanita itu tidak mempunyai rekod lampau tetapi hasil saringan awal air kencing mendapati dia positif dadah terlarang jenis benzo.

“Dia didapati turut mengirimkan rakaman video memaparkan seorang individu sedang mencurahkan cecair disyaki minyak petrol di depan premis motosikal milik keluarga itu sebelum pengadu bertindak membuat laporan polis.

“Perbuatan wanita itu turut dirakam menerusi rakaman litar tertutup, yang menunjukkan dia merempuh pintu pagar automatik itu hingga menghempap kereta milik bapa pengadu dan menyebabkan kerosakan serta kerugian dianggarkan RM15,000,” katanya.

Katanya kes disiasat di bawah Seksyen 506 Kanun Keseksaan (KK) yang membawa hukuman penjara maksimum tujuh tahun atau denda atau kedua-duanya sekali, dan Seksyen 427 KK yang memperuntukkan hukuman penjara tidak kurang daripada setahun dan maksimum lima tahun atau denda atau kedua-duanya sekali, jika sabit kesalahan.

“Kes turut disiasat di bawah Seksyen 15 (1) (a) Akta Dadah Berbahaya 1952 yang boleh dikenakan denda tidak melebihi RM5,000 atau penjara maksimum dua tahun, jika disabit kesalahan,” katanya menambah wanita itu direman empat hari bermula semalam. – BERNAMA


21 rakyat Malaysia mangsa penipuan kerja dibawa pulang ke Malaysia

SEPANG: Seramai 21 rakyat Malaysia yang menjadi mangsa sindiket penipuan tawaran pekerjaan dan terperangkap di Kemboja dan Laos berjaya diselamatkan oleh pihak berkuasa dan dibawa pulang ke tanah air hari ini.

Menteri Luar, Datuk Seri Saifuddin Abdullah berkata, kesemua mereka selamat tiba dengan tiga penerbangan berasingan iaitu lapan mangsa tiba dari Kemboja petang tadi, tujuh dari Laos malam ini dan enam lagi mangsa dari Kemboja akan tiba tengah malam ini.

“Jumlah yang sudah diselamatkan ialah 273 orang di Kemboja, Laos, Thailand dan Myanmmar sejak April hingga sekarang, daripada 401 kes yang dilaporkan kepada kita.

“Daripada 273 orang itu, sebahagian daripadanya masih ditahan di depot tahanan negara-negara berkenaan setelah diselamatkan daripada sindiket penipuan di sana,” katanya dalam sidang media bersama lapan mangsa yang tiba dari Kemboja di Lapangan Terbang Antarabangsa Kuala Lumpur 2 (klia2), hari ini.

Saifuddin berkata, pihak berkuasa Malaysia dengan kerjasama pihak berkuasa di negara-negara berkenaan sedang giat mengesan seramai 128 lagi mangsa penipuan sindiket itu.

“Kita telah melipatgandakan usaha dengan kerjasama daripada pihak berkuasa negara-negara yang berkaitan untuk mengesan yang bakinya, (manakala) mereka yang telah dapat dikesan dan setelah (selesai) melalui proses perundangan di negara-negara itu akan kita bawa balik dengan secepat mungkin.

“Sebagai negara yang menghormati undang-undang, kita harus menerima dan membenarkan negara terlibat melakukan proses yang diperlukan oleh mereka,” katanya.

Dalam pada itu, Saifuddin menasihatkan mangsa sindiket penipuan yang didera dan sebagainya untuk membuat laporan polis di negara berkenaan bagi memudahkan pihak berkuasa di negara itu melakukan siasatan lanjut.

“Saya juga nasihatkan supaya kita lebih berhati-hati sekiranya buat apa-apa kenyataan berkaitan isu begini, sebaiknya jika ada maklumat sampaikan kepada polis kerana itu lebih berhasil.

“Ini kerana kita bimbang kalau kenyataan itu dibuat ia boleh ganggu siasatan pihak berkuasa dan kalau tersilap bahasa yang digunakan boleh ganggu hubungan diplomatik antara Malaysia dengan negara berkaitan,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts